text:
Tur e violacionnan di reglanan di un pais democratico, tur e indiccionnan concreto di ciudadanonan di cosnan incorecto cu a sosode den eleccion ta actonan cometi concientemente dor di hende cu obviamente tabata actua cu e meta pa beneficia nan partido politico. E iregularidadnan ta mucho hopi pa califica nan como erornan humano!
Ciudadanonan di nos pais sa cu ora alo no ta corecto, ora regla y leynan wordo kibra, nos no ta kibra of kima cos. No!
Nos ta cana bay e instancianan oficial caminda por exigi pa corigi e erornan of ta bay e instancianan oficial pa entrega reclamonan oficial.
E tristeza principal den e eleccionnan di siman pasa, no ta cu djies a haci tur cos posibel pa horta e eleccion. E tristeza mas grandi ta cu esnan cu mester defende pueblo y nos leynan, tambe nos eleccion, tur a sera porta pa Pueblo!
PORTA SERA # 1
Niun hende por compronde cu e organo institui pa ley cu ta encarga cu organisacion y proteccion di nos eleccion, ta nenga tur reclamo di ciudadanonan, ta nenga di reconoce tur e ehempelnan concreto di irregularidad, ta nenga di haci reconteo di votonan mientras cu votadornan di diferente partido ta mustra cu votonan a disparse!
Conseho Electoral a nenga di corigi e conteo di voto hasta ora mas cu un miembro di urnanan di eleccion a bisa cu e cantidad di voto pa cierto partidonan ta mas halto cu e conteo cu Conseho Electoral a publica. Ley di eleccion ta bisa bon cla cu ora votadornan reclama cu argumento y pidi reconteo, cu Conseho Electoral mester haci reconteo.
Diamars mainta e organo encaraga pa organisa y cuida nos eleccion pa e ta limpi, secreto y confiabel, a sera porta pa ciudadanonan cu a vota!
PORTA SERA # 2
Pa cualkier delito, crimen, infraccion of incumplemento di ley, ciudadanonan tin e posibilidad pa entrega un keho na Ministerio Publico. Ministerio Publico mester fungi como e instancia obhetivo, independiente y imparcial di nos pais, cu ta tuma tur reclamo y tur indicacion cu un crimen of delito a wordo cometi y investiga esaki.
Diamars pasa ciudadanonan a bay Ministerio Publico pa entrega keho y haci reclamo ta cosnan cu no a bay corecto durante y despues di eleccion, pero nan a topa un porta sera na Ministerio Publico. Ministerio Publico a laga sa den un comunicado di prensa cu nan no ta tuma niun reclamo of keho relaciona cu eleccion. Nan a manda tur hende pa haci nan reclamo na Conseho Electoral cu ya a sera porta caba!
PORTA SERA # 3
Ora di busca husticia den tur asunto ciudadanonan ta bay Corte di Husticia. Sea ta un pleito na cas, sea ta un kibramento ilegal di contract of un violacion di cualkier indole, ciudadanonan ta bay Corte di Husticia. Awor, den e caso di violacion mas severo di nos pais, na momento cu eleccion ta wordo horta y preubanan y declaracionnan ta acumula, ta resulta cu Corte di Husticia tampoco kier atende reclamo y indicacionnan di violacionnan di ley di eleccion, pasobra Corte di Husticia no kier “sinta riba stoel di Conseho Electoral”.
Kier men Corte di Husticia tambe a sera porta pa pueblo reclama husticia. Esaki ta estado di nos pais awor aki. No solamente nos ta bay tin un Gobierno di dos partido cu ta sinta a base di un eleccion hort’a, cu no lo tin niun autoridad moral! Pero tambe nos tin un situacion cu organonan esencial di nos pais cu mester fungi imparcial y mester tin porta habri pa scucha y atende cu reclamo di tur ciudadano, tin nan portanan sera pa Pueblo!


c: text/html

text:
E ‘derbi di Aruba’ entre e Amarillonan di Dakota y Tricolornan di RCA semper ta crea hopi expectativa, mas ainda den Playoffs, unda cada punto ta bal masha hopi. E biaha aki no tabata excepcion.
E partido riba su mes no tabata e gran clasico cu nos a spera, pero no “cabe duda” cu e tabata un duelo hopi tenso y dramatico na cierto ocasion nan. Fanaticonan di ambos banda a yega stadion pa sostene nan ekipo, tabata un ambiente digno di Playoffs.
RCA a cuminsa e partido na mesun manera cu esun contra Nacional den nan prome partido di Playoff, unda nan a domina y a gana 3-0. Dakota si a responde di biaha tirando dilanti den e prome minuutnan di wega, pero pa banda di 10 minuut ta RCA a cuminsa ta haya mas yegadanan di peliger riba e porteria Dakotero, y esey a sigui pa e siguiente 20 minuut, un ofensiva efectivo protagonisa pa Jean Luc Bergen, Ronald Gomez y Andrew Martinez, RCA cu mas yegada y mas peliger y bon contencion ora tin mester, hopi debi na e gran labor tambe den medio campo di Erik Santos y e defensor lateral Ronaldo Martinez.
Dakota cu hopi posesion pero sin yegada significante den area penal, nan medio campo a laga nan un poco na caya na e ocasion aki. Asina mes e Tricolornan no por a concretisa y tuma bentaha, tambe debi na e bon actuacion bou di e tres latanan di Eric Abdul di Dakota y e defensa Dakotero.
Den e ultimo cuarto di ora e wega tabatin mas balans, Dakota tambe cu mas chens pa habri anotacion, pero halftime a bai aden 0-0.
Den e di dos mita e wega a sigui bastante pareu, pero, e yegadanan di calidad den “box” tabata mas pa e ekipo di Solito. Dakota a hasi bastante cambio den alineacion purbando di cambia e formula di nan wega, claro, cu un banki hopi profundo nan por “afford” di hasi esey. E entrada di Ricky Hodge y Shermar Monticeuex den e partido a duna Dakota mas empuhe y yegada den area penal di RCA, pero, e defensa Tricolor y nan portero Raizel Jansen a sabi di controla e situacion tur biaha.
Dakota a sigui purba, haciendo mas cambio ofensivo, mane treciendo Juel Balentien y Robert Francis den wega, pero e “stalemate” no a cambia. Un partido tenso y duro na algun ocasion, cu varios carchinan geel, a yega den e ultimo minuut cu RCA cu un “freekick” peligroso, pero unda Ronaldo Bruges ta lansa un tiro halto y asina mes e partido ta termina, 0-0, tur dos ekipo ta haya un punto pa acumula 4 en total. Dakota mester ta contento cu punto ey, RCA mas bien lo sinti cu nan por a bai cu tur tres punto. RCA asina empata cu Dakota den punto riba e tabla pero ta lider di Playoffs pa medio di miho diferencia di gol. Nos Man of the Match ta Erik Santos di RCA.
E siguiente partido di Playoffs lo ta riba Dialuna 13 di mei, entre Estrella y Nacional.

robotstxt: allowed

filter: keep


text:
Nos meta ta pa yuda bo reconoce 7 comportacion cu e muhenan ta adopta, ora ya nan no ta interesa den un relacion y asina ta mas facil pa pone fin na un relacion.
1. No tin: “Con bo dia a bay?”
Na momento cu cuminsa nota un falta di atencion den e rutina di su pareha, ta un señal di advertencia.
2. No ta sinti jaloerzie
Jaloerzie ta un reaccion normal, ora e persona ta sintie menasa di perde algo cu e ta considera propio y mester sa di controla esaki. Pero falta total di jaloerzie, den algun caso, por nifica un perdida di interes den e pareha y relacion.
3. Ignora mensahe of yamada
Semper tin un rato pa comunica cu esun cu uno ta stima, sin importa ki ocupa uno ta. Si un muhe no ta haci niun esfuerso pa papia cu su pareha y ta pone como excusa su obligacionnan, ta un señal cla!
4. Desinteres den e actividadnan di pareha
No kier comparti e gustonan di pareha, mester ta momento pa papia tocante e sentimentonan di ambos banda y yega na un decision cu ta combini ambos su bienestar emocional.
5. No ta sigur di futuro
Planea su bida pa futuro ta algo normal cu un muhe ta haci y si esaki stop di pasa, ta momento pa duna direccion nobo na boso bida.
6. No ta comunica
Si esaki cambia repentinamente y bo ta sinti cu bo ta evitando bo pareha y relacion ta tenso, considera pa papia cu bo pareha tocante e motibo di e comportacion aki.
7. Evita pidi ayudo
Muhe ta encanta sinti protegi y p’esey ta pidi ayudo. Si awo e ta mustra di ta miho sin bo, kisas el a cansa di e relacion y no sa con pa bisa su pareha.


text:
DEN HAAG – Kas di Kòrsou a neglishá e edifisio, ta inventá mentira tokante kraker (okupadó ilegal di un edifisio) i no tin su papelnan na òrdu. Asina Joram Trijsburg, un di e hendenan ku for di desèmber 2016 a krak (okupá un edifisio ilegalmente) Kas di Kòrsou na Badhuisweg 175 na Den Haag, ta bisa.
For di e tempu ei un fundashon kontra krakmentu ta manehá e residensia ofishal banda di e edifisio ku a krak.
Minister plenipotensiario di e tempu ei Marvelyne Wiels a reakshoná furiosamente kontra e krakernan, segun Trijsburg. Segun e, el a menasá di pega e edifisio nan kandela ku kraker ku tur. Djei e krakdónan a hasi denunsio di menasa i intimidashon. “Nos no a tende ainda kon a sigui.”
Pero derecho penal ta trata e krakernan tambe. Ministerio Públiko ta sospecha nan di kiebro i ladronisia. E último keho entretantu a kaduká despues ku reshèrshi a konstatá ku no a hòrta nada. Tampoko no ta trata di molèster manera Kas di Kòrsou a trese dilanti den korte. E garashi dilanti di e residensia ofishal lo tabata ‘inabitabel’ pero lo kontrario parse ta bèrdat. Entre tantu e garashi ta aksesibel pa e minister plenipotensiario nobo pasobra e krakernan no tin mester di e espasio ei mas.
Neglishá
E edifisio ta den un estado neglishá, Den e espasio ku a dekorá komo sala riba e piso abou pleister ta bini abou. “Pasobra tin añanan largu ku no tabatin mantenshon. Ta djis tabata pasa un kuashi. Si keda sin kalentá un edifisio asina añanan largu tambe ta desastroso”, Trijsburg ta bisa.
Na diferente lugá tin sker den e murayanan, i un di e portanan di e kamber ta habri di mes pasobra e parti ost di e edifisio a sak. Segun Trijsburg e rampinan di glas armá den chumbu ta falta.
Manera ta konosí e kushina original tambe a disparsé. “M’a tende di hende di Kas di Kòrsou aktual ku a ward’é un kaminda, pero no den Kas di Kòrsou nobo. Straño ku no ta hasi nada ku un kushina di 30 mil euro” e kraker ta bisa.
Balor di benta
Kas di Kòrsou entretantu a bende e edifisionan pa 3 mion euro na dos kompania di propiedat inmóbil. E kondishon ta si ku Staten – despues di un aña i mei – lo bai di akuerdo lihé.
E preis di benta ta hopi bou di e balor bèrdadero, e kraker ta haña. “Nan a bend’é pa e mésun preis ku e edifisio nobo, pero no segun e preis real di e edifisionan aki – inkluso e residensia ofisial na e otro banda di kaya. No ta straño ku bo ta bende kos di tantu balor asina bou di e balor di merkado?
Sentensia
Wes ta sentensiá djabièrnè. E ora ei e krakernan ta tende si nan mester sali for di e edifisio. Si ta sí nan mester sali pa mas tardá djamars 17 di yanüari. Trijsburg: “Mi tin bon speransa ma bo no sa nunka. Di tur manera e kos a stroba wes ku Kas di Kòrsou den un prosedura asina kòrtiku a entregá dokumento te na delaster ora miéntras nan tabatin nan lunanan largu kaba. P’e motibu ei apénas nos por a defendé nos mes.”
Outor Pieter Hofmann


text:
Aruba ta perde 2-0 cu Jamaica pero den un wega competitivo na Kingston, e seleccion no sa perde facilmente mas, awo mester busca con pa anota gol y asina cuminsa haya punto y hasta gana weganan tambe.
E derota di 2-0 contra un “powerhouse” di Concacaf man’e Jamaica na Kingston ta decoroso, e Jamaiquinonan mes a declara cu nan mester a bataya duro contra un seleccion chikito man’e Aruba. Den pasado tabata mas facil pa gana Aruba, e ultimo biaha cu nos a topa Jamaica nos a perde 6-0 den Caribbean Cup.
Apesar cu nos seleccion no tin punto ainda den e Nations League aki, por bisa cu Aruba nunca a perde un wega cu mas di dos gol di diferencia tampoco, bon, mas bien nan a permiti solamente 5 gol so den 3 wega, menos cu Antigua y Guyana, kende nan ta posiciona como number dos y tres respectivamente riba e tabla. Pero mester menciona tambe cu Aruba a anota un gol so den tres wega, causando e doel saldo di -4 (igual cu Antigua y Guyana).
Den e wega cu Jamaica, cu ta lider di e grupo cu tres victoria, nuebe punto y un doel saldo di +12, Aruba a competi bon. Jamaica a anota tempran na minuut 13 pa medio di Devon Williams. E di dos gol a bin te cu na minuut 88 ora cu Shamar Nicholson a hasi e wega 2-0, casi na final. Jamaica a haya un penalti dudoso den e di dos tempo, pero e tiro tabata desvia toch. Bon actuacion defensivo di Aruba, bastante bon organisa riba cancha y tambe den porteria defendi pa Eric Abdul, e “Golden Glove” di Aruba.
Pero, awo ta tempo pa pensa con nos ta bai anota gol, p’aso pa logra punto y gana wega mester anota gol. Ta bon si cu nos no ta un “doormat” pa niun seleccion, ni pa un ekipo elite top cuater di Concacaf man’e Jamaica.
Toch Aruba su ofensiva ta anemico y mester gol, mester di e puntero ey cu por cambia un wega den ‘un habri y sera di wowo’, apesar di un planteo defensivo, preventivo, ta bon, pero e elemento ey ta hasi hopi falta. Nos tin punteronan jong cu ta creciendo y algun hungado estableci cu ta traha hopi duro, pero no ta suficiente ainda, ban ta hopi sincero.
Riba e isla aki nos tur sa cu e mihor goleador di nos Division Honor pa tres anja sigui caba y e anja aki no ta excepcion tampoco, ta Devis Oliveros, e puntero y goleador nato di Nacional.
Hasta mi por bisa cu, teniendo hungadonan man’e Oliveros ta un “plus” grandi pa nos futbol, nos liga a mehora cu yegada di hungadonan asina. Awo nos ta bisa, ok, Devis, Colombiano di nacimento, no tin paspoort Hulandes, e no por representa Aruba, jammer! Pero, que hubo si nos cuminsa e proceso di naturalisa e gran hungado aki, claro si e kier, pa bin na e documentonan legal pa un dia por representa Aruba, ohala cu mas pronto posibel.
Ta hopi paisnan ta hasi tur posibel pa atrae talentonan asina pa yuda nan, pa drecha nan imagen riba e stage internacional y en cambio yuda nan mesun talentonan tambe.
Hopi ta corda e situacion di Kevin Prince Boateng di nacionalidad Aleman cu despues a dicidi cu e no kier hunga pa Alemania mas, apesar cu su ruman Jerome si, a logra haya un paspoort di Ghana, citando cu su tata tin un vinculo (apesar di hopi distancia) cu e pais Africano. E autoridad nan Ghanes a hasi tur posibel pa procesa legalmente e papelnan p’e haya su paspoort y representa e pais. Tin masha hopi caso asina den deporte, ta intencion di procesa e papelnan mester tin y hopi gana di logra. Korsou a bringa te final pa Patrick van Aanholt, e astro di Crystal Palace den Premier League Ingles, cu na un punto a dicidi pa hunga pa “Oranje” pero awo a resulta cu e lo join Korsou toch!
Awo e caso di Oliveros no ta facil den corto tempo, excepto si e lo tin un vinculo cu Aruba of Hulanda, un coneccion familiar etc. Si, no, tambe e por haya status legal di ciudanania Hulandes ora e completa cinco (5) anja bibando y trahando legalmente na Aruba (oftewel teritorio Hulandes). “Where there is a will there is a way”.
Esakinan ta ideanan honesto di un fanatico di Aruba, cu kier pa nos mehora, pero cu tambe ta wak un oportunidad pa cu nos seleccion nacional, mirando cu tin un talento grandi (kizas hasta otronan mas tambe), cu ta sintando un banda sin un seleccion nacional, ban discuti y trece solucion.
Aruba su siguiente partido ta contra Jamaica mes, e Reggae Boyz, Diamars 15 di October pa 7pm, e partido di buelta cu ta suppose di ta na cas, pero cas pa nos awo ta stadion Ergilio Hato na Willemstad, Korsou.


text:
Departamento di Aduana ta informa cu na comienso di aña a cambia e sistema di hasi control. Durante e prome
mitar di aña a hasi 2 control grandi. E controlnan administrativo aki ta jama CNI “Controle na Invoer” e controlnan
administrativo ta sosode despues cu e mercancia a wordo importa caba.
Proceso di e control administrativo despues di importacion
Control administrativo ta constisti door di compara e informacion
cu e cliente ta hinka den nos sistema “Asycuda” cu locual e cliente
ta hinka den su mesun administracion. Conforme ley, douane tin e autoridad pa pidi y haña informacion for di e administracion di
clientenan.
Na momento cu douane, hasiendo su controlnan, bin constata cu
tin fout den calculacion, esaki lo wordo regla door di hasi un
correccion den e declaracion. E cliente lo ricibi un cobransa
adicional pa e por paga e diferencia.
Den caso cu durante un control douane constata cu a hasi uso di factura falso y/of a constata cu tin producto cu
no a wordo declara na momento di importacion e ora ey e cliente lo wordo persegui penalmente. Esaki ta signifika cu banda di e cobransa adicional di e correccion den e declaracion tambe lo wordo agrega un transaccion den forma di un multa. Den caso cu no paga e multa y e correcion den e declaracion, e caso por bai corte cu tur consecuencianan cu esaki por trece cu ne pa e cliente. E suma di e multa ta keda completamente den man diMinisterio Publico.
Na comienso di 2017 Departamento di Aduana a cuminsa cu 3 caso (3 diferente cliente). Di cual uno ta
completamente kla y e resultado ta lo siguiente:
Correccion den declaracion di 250.000 florin
Multa proponi door di Ministerio Publico di casi 1/2 miyon florin
E di 2 y di 3 caso ta bayendo den mesun direccion cu lo trece e mesun consecuencianan cu e prome caso.
E controlnan na Departamento di Aduana lo continua di mesun manera cu a wordo menciona anteriormente.
Dentro di poco otro companianan lo ricibi un anuncio cu nan lo ricibi un bishita di douane pa cu e controlnan aki.
Pa e motibo aki ta hopi importante pa tur companía hasi nan declaracionnan conforme ley usando factura y balornan
correcto pa asina nan no haña nan mes cu sorpresa. Pasobra e sorpresa por sali nan hopi caro.


text:
KRALENDIJK – Temporada di subi fli ta den kurpa manera nan ta bisa. Temporada di kuaresma ta tempu di hopi bientu i ta usa esaki pa subi fli. Hopi hende ta gusta e temporada. E dianan aki por tuma nota na diferente sitio spesialmente muchanan ta dibertí ku subimentu di fli i pasa nan tempu mirando ku no tin skol e siman nan aki. Riba e tereno pega ku “Jossy Boekhoudt Ball Park” tur atardi un grupo di persona ta presente ku un kantidat di fli i ta subinan. Ta importante pa tene kuenta ku e distansha sosial, loke nan ta tene kuenta kuné.
Algun potrèt momentu ku tantu adulto komo mucha tabata subi fli.


text:
WILLEMSTAD – E nèstòr di literatura kurasoleño Frank Martinus Arion a bai sosegá awe meinta trempan. E eskritor a kue fama espesialmente ku su promé novela Dubbelspel, ku a sali na 1973. Pero na Kòrsou e ta konosí tambe komo poeta, luchadó pa idioma papiamentu den enseñansa i aktivista polítiko pa Pueblo Soberano bou di Helmin Wiels.
Trahadó di dokumentario Cindy Kerseborn na 2014 a portretá Arion den e pelíkula ‘Frank Martinus Arion, Yu di Kòrsou’. “Mi a siña konos’é komo un hòmber kaluroso, un muherero apsoluto, ku por a toka temanan ku tabata kibra tabú. Manera su poema De blanke negerin. Promé m’a pensa : ‘esei si ta barata’. Pero el a skibié djis despues di 30 di mei 1969 i, meskos ku hopi otro obra di su man, ku un punto di bista polítiko sosial.”
Segun Kerseborn Frank Martinus Arion tabata hopi mas ku solamente e novela Dubbelspel, ku el a kue fama mundial kuné. “Mi a puntra Frank ora mi tabata traha e dokumentario si el a skibi e novela ku el a debutá kuné komo e hòmber òf e muhé den Martinus? Na tur kos bo por a ripará ku tabata e muhé den dje.” “E ora ei bo a komprondé”, el a bisa Kerseborn.
Na 1992 Frank Martinus a bira Ridder in de Orde van Oranje Nassau. Un kondekorashon ku el a duna Estado Hulandes bèk na 2008. E eskritor tabata aktivo den Pueblo Soberano ku Helmin Wiels, un partido ku tabata kresiendo e tempu ei. Martinus Arion tabata haña e konekshon di e sanashon di debe na un struktura estatal nobo despresiabel i a akusá Hulanda di rekolonisashon di Antia.
Frank Martinus Arion a bai sosegá na edat di 78 aña.
Djadumingu 4 di òktober NTR ta ripití e dokumentario di 2014 di Cindy Kerseborn tokante Frank Martinus Arion kuat’or di atardi ora di Hulanda na NPO2. Despues por mira e dokumentario tambe via uitzending gemist.
Outor Dick Drayer


text:
Nos a drenta un di e temporadanan di mas spera, gusta y importante di e cultura Arubano. Un temporada cu semper nos comunidad a celebra den gran forma cu hopi musica, alegria y gozo.
Sinembargo aña 2020 a bira un di e peor añanan den historia recien pa mundo henter. Un aña cu hopi reto, situacionnan sin presedente y di incertidumbre pa hopi ser humano.
Apesar di tanto reto, e ser humano a keda cu e necesidad profundo di wordo inspira, motiva, pa sinti positivismo y speranza cu e situacion actual lo mehora.
E rol di e artista tabata hopi importante durante e crisis mundial aki, specialmente esnan cu ta crea y presenta musica. E efecto di esaki ta uno relahante y inspirativo pa hopi hende.
Considerando e importancia pa sigui motiva, inspira y eleva nos hendenan, Edjean Semeleer a dicidi un bes mas di presenta un proyecto musical pa e temporada di fin di aña 2020 cu tanto nos comunidad ta anhela pa celebra di un forma of otro.
Durante 2020, nos por a mira varios concierto presenta for di un distancia door di Edjean. Conciertonan cu a wordo disfruta via canalnan local di television local, na Corsou, Boneiro y tambe riba plataformanan social.
E proyecto musical aki cu a haya e nomber “Fin di aña na cas” cu ta consisti di dos concierto sumamente special pa engrandece e celebracion di Pasco y tambe di Aña Nobo lo wordo presenta for di e calor di Edjean su propio hogar, percurando pa e transmicion aki por yega den tur skina riba nos isla y tambe pa tur esnan rond di mundo cu kier sinti e calor di fin di aña cu nos ta conoci pa transmiti. E hecho cu no por haci e tipo di concierto usual cu un publico presente, no tabata un motibo pa keda sin presenta algo unico pa tur esnan rond di mundo cu kier sinti e calor di fin di aña cu nos ta conoci p’e.
Un elenco excepcional di artista y musico tambe lo forma parti di esaki. Cada un di nan for di nan propio hogar lo uni nan mes na e hazaña historico aki, simplemente pa alegra e alma y curazon di tur nos hendenan.
E gran estreno di e concierto di Pasco lo ta diahuebs 24 di december pa 9’or di anochi y e concierto di Aña Nobo lo ta diabierna 1 di januari 2021 pa mesun ora. Hunto nos lo yama 2021 bonbini y refleha alabes riba e di 35 aniversario di Pais Aruba.
Mescos cu e conciertonan anterior, ambos por wordo disfruta riba plataformanan digital, manera entre otro riba e pagina di Facebook di Edjean Semeleer, Go Cultura Foundation, Na Drempel di fin di aña y tambe riba cable: Telearuba canal 13, Canal 22 y Nos Isla tv canal 23.
Organisacion cultural UNOCA y empresanan local manera Aruba Bank, SuperFood Plaza, Universal Technologies Aruba y Trash by Ronchi ta mira hopi balor agrega den proyectonan creativo y cultural di un calidad halto asina. Proyectonan asina no solamente lo yuda motiva, inspira y eleva nos comunidad pero tambe ta aporta na un desaroyo positivo y sostenibel di nos pais cual ta e motibo tambe cu nan a dicidi di brinda nan sosten valioso pa haci e proyecto aki un realidad.
Pesey tambe nan tur ta invita bo pa bo disfruta di e conciertonan historico aki “Fin di aña na cas” for di e mihor asiento posibel y for di e calor y siguridad di bo propio hogar, hunto cu bo famia.
Edjean a acentua cu no ta pasobra nos lo no por sali bishita hende manera costumber kiermen cu nos no por disfruta di un fin di aña bisti di gala na nos mesun cas.
Na final di e transmisionnan nos por video-call nos sernan keri y desea nan un Bon Pasco y un aña nobo yena cu dicha y prosperidad, sperando cu e aña venidero nos por ta fisicamente cerca di esnan cu nos stima cu henter nos curason manera nos tin custumber di dje sin cu nos ta pone nos bida of di nan na peliger.
Esaki sigur ta un iniciativa fantastico presenta pa nos propio artistanan na e pueblo di Aruba.


text:
WILLEMSTAD.- Si tur e ministernan di Pueblo Soberano (PS) a kometé fayo den asuntu di ‘bestelbon’ manera Kontrolaria General a indiká, anto ta henter ministerio di finansa ta na soño anto?. Esaki ta loke ku Melvin “Mac” Cijntje a trese dilanti ayera nochi den nan programa radial Konsenshi Sivil.
Nan a trata en breve e rapòrt di Kontrolaria General i tambe e notisia den medionan sosial i komunikashon ku ministernan di Pueblo Soberano a firma sin outoridat pa miónes di plaka.
Segun Mac Cijntje, ayera el a haña sa ku Pueblo Soberano tin 7 minister. Segun e informe den medionan ta indiká ku ta argumentá ku ta direktor di sektor mester a firma, pero ta ministernan mes tabata firma e ‘bestelbon’ nan.
“Mi a tende ku minister Larmonie a firma mas di 600 ‘bestelbon’. Si un minister a firma tantu kos ilegal, segun Rekenkamer, ta henter e ministerio di finansa tabata na soño anto. Si e minister duna un ámtenar e mandato pa firma, e tambe por firma tòg?. Pero nos ta laga e rapòrt sali pa les’é. Den rapòrt ta bisa 7 di e nuebe ministernan a kometé “piká”, pero ta riba PS su ministernan so ta mek. Pues PS tin 7 minister”, Cijntje a indiká .
Bron: Extra


text:
COMO EDUCACION DI ARTE Y CULTURA LO PRESENTA CELEBRACION DI ARTE TANTO DEN TEATRO Y BAILE
Oranjestad – Departamento di Cultura Aruba (DCA), bou auspicio di Ministerio di Cultura kier a invita Aruba completo pa keda pendiente pa e lansamento den tur media social, di e video special dedica na Celebracion di Dia Internacional di Baile. Cu Cas di Cultura Aruba conhuntamente cu Departamento di Cultura Aruba a produci cu tur scol, director y maestro di baile aki na Aruba.
E produccion aki a ser dirigi pa Jhon Freddy T. Montoya, Lider di Proyecto di Seccion di Implementacion, tambe a ser graba y edita profesionalmente pa e maestro Omar Browne y Elton Malone.
Un danki special na tur protagonista cu a forma parti di un tremendo y exitoso produccion y naturalmente na Cas di Cultura, sra. Vicky Arends y Olga Gabrielle, p’e tremendo espacio y oportunidad cu nan a brinda. Sigur pa haci algo special pa promove nos artistanan local y resalta e generonan di arte den un mega produccion. Un produccion asina poderoso dedica tanto na e celebracion di Dia Mundial di Teatro, cu tabata 27 di maart pasa y na eDia Internacional di Baile, cu lo keda lansa den tur media social riba dia 29 di april proximo cu mundialmente esaki ta ser celebra como e Dia Internacional di Baile.
Den e mesun rosea nos ta gradici un y tur cu ta den e arte di baile, y ta realisa un papel importante den nan tremendo trabao y dedicacion. Nos di Departamento di Cultura Aruba y Cas di Cultura Aruba, director, staf y personal ta felicita tur bailado, scol, academia, grupo, director, coreografo, docente y maestro di baile aki na Aruba, riba nan dia tan special.
Baile ta maximo expresion cu ta duna bida na tur expresion y e ta ser representa den movemento cu tur sintimento y emocion na unda ta keda refleha tur e rikesa y potencial di nos alma y nos ser interior. Djis pa menciona cu Teatro ta duna espacio y plataforma caminda tur Arte ta topa y te hasta Arte di Baile ta expresa bida y su grandesa den tur bunitesa. Pabien na tur e actornan y esnan di e mundo di Baile!
Potret cortesIa di Michael Arends y Angela Velazco, boluntarionan di DCA.


text:
DUANA KU MANEHO NOBO PA DEKLARÁ PAKETE PERSONAL
DUANA KU MANEHO NOBO PA DEKLARÁ PAKETE PERSONAL
Willemstad- Entrante 1 di desèmber próksimo Duana Kòrsou ta adaptá su maneho di deklarashon pa pakete ku un persona ta eksportá pa un otro persona. Konforme artíkulo 46 di Landsverordening tarief invoerrechten (LVTI) un partikular ku manda pakete ku kontenido pa un otro partikular na Kòrsou por haña eksonerashon pa derecho riba importashon basta e ta kumpli ku e kondishonnan stipulá den lei. Segun e maneho nobo entrante e fecha menshoná mester deklará tur pakete ku un partikular a manda pa otro partikular via e sistema digital Asycuda.
Asycuda ta e sistema outomatisá di Duana ku ta registrá, monitoriá i kontrolá e.o. karga for di momentu ku esaki subi barku òf avion pa drenta òf sali Kòrsou te na e momentu ku e destinario (esun ku ta risibí e karga) risibí su karga.
Si e pakete ku un partikular a manda pa un otro partikular ta kai bou di e siguiente kategorianan e ta bini na remarke pa eksonerashon riba derecho di importashon. E pakete mester tin un karakter insidental, e kontenido di pakete tin merkansia/produkto eksklusivo personal (no komersial), ta di un remitente (esun ku ta manda e pakete) pa e destinatario sin ku e delaster aki mester paga pa e produktonan. E di kuater kondishon ta ku e balor di e kontenido no ta surpasá NAF. 125,00, entre nan e balor di produktonan alkohóliko, tabako i produktonan di tabako, perfume i Eau De Toilette, kòfi i te i tambe esensia i ekstrakto di esakinan, pa kada un limitá na e kantidat, peso i porsentahe stipulá pa lei. Pa mas informashon di e limitashon aki por konsultá e website di Duana http://www.douane.cw
E kompania ku ta atendé e pakete (expediteur) òf e persona òf organisashon ku ta deklará e pakete ora esaki yega Kòrsou ta responsabel pa averiguá si e kontenido di e pakete ta kumpli ku e kondishonnan di eksonerashon. E ta responsabel tambe pa e deklarashon ta korekto. Pa e paketenan ku no ta bini na remarke pa eksonerashon e prosedura pa pago di impuesto riba di importashon di karga ta konta.
Dor di kòntròl di e fluho di merkansia, stipulashon di debe i kobransa di derecho di importashon Duana ta duna un kontribushon efektivo na e (fluho di) entrada di Kòrsou, nos desaroyo ekonómiko, seguridat, medio ambiente i salubridat públiko. Pa Duana pues ta importante pa e por tin un bista riba tur karga ku ta drenta Kòrsou sea ku ta unu personal òf komersial. Pa e motibu aki Duana ta pidi tur expediteur, kompania i persona ku ta atendé ku karga pa tene bon kuenta ku e maneho nobo aki. Den kaso ku e deklarashon no ta korekto Duana lo apliká e maneho di but.


text:
Polis ku Búskeda di dama pèrdí ku tabata hospeda den Campo Alegre
KOMUNIKADO DI PRENSA 151 / 2020
14 aprel 2020
Búskeda di dama pèrdí
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Polis ta pidi koperashon di komunidat den búskeda di e dama, Daricel Castro Santos nasé na
Repúblika Dominikana, di 22 aña di edat. Dia 9 di aprel último Daricel ku ta hospedá den
Campo Alegre Resort, a sali for di e resort i no a regresá mas.
Daricel tin e siguiente deskripshon:
Haltura: 1.72 m;
Postura: normal;
Kabei: blònt;
Koló di kueru : maron kla;
Koló wowo: maron;
Kara: wak pòtrèt.
Polis ta supliká tur persona ku por duna kualke informashon tokante di e persona aki, pa
tuma kontakto ku polis na e number di telefòn 917 òf na e number anónimo 108.


text:
Laman Karibe
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Laman Karibe (òf Laman Caribe) ta un laman tropikal pegá ku Oseano Atlántiko i zùit-ost di e Golfo di Mexico. E ta tuma gran parti di Plato Karibense i ta yega te Venezuela, Colombia i Panama den zùit, Costa Rica, Nicaragua, Honduras, Guatemala. Belize i e península di Yucatan di Mexico na parti wèst, i pa parti nort e islanan di Antias Mayor manera Cuba, Hispañola, Jamaica i Puerto Rico anto pa parti ost e Antias Menor.
Laman Karibe ta un di e lamannan salu mas grandi na mundu i tin un area banda di 2.754.000 km² (1.063.000 mia²). E laman su punto mas hundu ta e Trinchera Cayman, entre Cuba i Jamaica, na 7.696 meter (25.220 pia) bou di nivel di laman.
E area kompletu di e Laman Karibe, espesialmente e islanan numeroso, ta konosí komo Karibe. E kosta di Sur Amérika i Amérika Sentral tin yen golfo i bahia, por ehèmpel e Golfo di Venezuela, Golfo di Darien i e Golfo di Honduras.
Historia[editá | editá fuente]
E palabra "Karibe" ta deriva for di e Caribnan, un di e indjanan dominante ku tabata den e region ora e europeonan a diskubri e area di Karibe i a haña kontako ku varios indigeno den a area aki durante e fin di e siglo 15. Despues di e deskubrimientu de Karibe pa Kristofer Kolumbús na aña 1492 e nomber spaño "Antias" a wordu designa na e area, i deriva for di esaki a yama llaman "Oceano de las Antias" i ta te ahinda un nober alternativo pa Laman Karibe den varios lenga Europeo. Durante e prome siglo despues di deskubrishon Spaña tabata e poder dominante
E Laman Karibe tabata deskonosi na Europeonan prome ku 1492. Ora Kolumbus a yaga einan buskando un ruta alternativa pa yaga India. Despues di deskubrimiento Europa a kolonisa e area lihé i Karibe a bira un basé pa Komersio i transporte Europeo anto e rikesa aki a attracti tambe hopi Pirateria
Awendia e area ta konsisti di 22 teritoria insular anto e ta grens 12 pais kontinental. Pasobra e tin un abundansia di solo, tempreturanan kayente henter aña ront i hopi playanan i otro destistinashion pa bishita, durante e d dos parti di siglo 20 i sigui den siglo 21 Laman Kariba ta un area masha inportante pa turismo, i e mayor luga di turismo krusero.
Geologia[editá | editá fuente]
Laman Kariba ta situá riba e Plata Karibense. Ta estima e edat di e Laman entre 20.000 aña pa 570 million aña bieu. Karibe ta separa den 5 basín appart sepera for di otro ku serunan marino. Oceano Atlantiko ta drenta laman karibe via di e Anegada Passage Anegada Passage situá entre Antia Chiki i Islanan virgin i na Windward Passage situá entre Cuba i Haiti. E kanál Yucatán ta konnekta Laman Karibe ku Golfo di Mexico
E Plata Karibense tin hopi actividat ku tin e effecto ku tin hopi riskiko di Terremoto i Maremoto ku por kousá Tsunami ku por hasi hopi daño na Islanan Karibeño. Data sientifiko a mustra ku e delaster 500 aña tabata tin mas ku 12 Teremoto riba di 7.5 grado riba escala Richter
Ekologia[editá | editá fuente]
Laman Karibe ta kontene 9% di tur e Ref di koral na mundu, kubriendo 52,000 km2 mayoria di nan ta situa banda di e islanan karibense i e kosta Sentro Merikano
Durante e delaster 10 añanan e awanan di Laman Karibe a subi na temperatura i esaki ta forma peliger na su Refnan. Refnan ta supporta un di e ekosystemanan mas riku na mundo pero tambe nan ta mashá fragil. Ora awa bira muchu kayente pa muchu largu sierto plankton yama zooxanthellae ku ta biba huntu ki e koral den e polipnan ta muri. E matanan aki ta duna kuminda na e koral i ta dun'é su koló. E resultado aki nos ta yama Bleekmentu di Koral anto por destui areanan extenso di Ref.
E habitatnan supporta dor di Koral ta di hopi importansia pa aktividatnan manera Piskamentu i Sambuyamentu i ta duna Karibe un balor extra di $3.1-$4.6 bilion pa aña. Si sigui destrui e Refnan esaki por daña e ekonomia di mayoria isla
Ekonomia i Aktividat Humano[editá | editá fuente]
E area di Karibe tin hopi aktividat humano for di tempu di kolonisation. E laman ta e di 2 area di produsi Krudo mas grandi na mundu, approksimadamente 170 míon ton pa aña. Tambe pa Piska e area ta di gran importansia tin un industria di piska masha grandi mes den Laman Karibe ku ta produsi approksimadamento mei míon ton di piska ma aña.
E aktividat humano tambe ta trese hopi pollision, organisasion di kuidu Pan Amerikana a deskubri ku solamente 10% di awa usá ta wordu purifika prome ku e yega laman. E area di karibe ta supporta un kantidat di turisma masha haltu. Approksimadamente 12 míon hende pa aña ta bishita e area, inkluiendo 8 míon turista krusero. Turismo basa tiba sambuyamentu i snorkelmentu riba Ref di Koral ta un kontribuidor masha grandi mes na e ekonomianan di sierto isla


text:
Trinidad i Tobago
Trinidad i Tobago ta islanan den Oséano Atlántiko situá Nòrt-Ost di Repúblika Bolivariano di Venezuela. E islanan tabata habitá na 1498 pa indjannan Arawak. Na aña1498 Cristóbal Colón a yega e islanan aki i a tuma poseshon di nan na nòmber di e Reinan Katóliko di Spaña. Pa mas ku treshen aña e islanan a keda bou di dominio spañó. Spaña sinembargo a neglishá e islanan totalmente i konstantemente nan tabata blanko di atakenan di pirata hulandes, ingles i franses. Na 1797 Trinidad ofisialmente a keda nombrá teritorio ingles i na 1898 ofisialmente a bira e pais di Trinidad i Tobago.


text:
Democraat ta urgi partidonan MFK i Nashonal pa asumí responsabilidat i enfrentá e situashon alarmante ku nos pais ta pasando aden.
Written by Khalil Guribaldi on 23 April, 2021
Nos tur sa kon krítiko e situashon finansiero di nos pais ta i ku sin yudansa di Hulanda, Kòrsou lo kai den un krisis mas pió ainda. Esaki lo nifiká ku lamentabelmente mas hende lo pèrdè trabou, mas kompania lo sera nan porta i mas hende lo kai den pobresa. E senario aki nos mester frena ku tur nos forsa.
Partido Democraat a tuma nota di e deklarashon di lider polítiko di partido Nashonal, señora Ruthmilda Larmonie, kaminda e ta deklará ku e ke pa kumpli ku e palabrashonnan hasí den kuadro di e ‘derde tranche’ ku nos a risibí kaba.
For di esaki nos ta konkluí ku señora Larmonie ta bon konsiente di e situashon finansiero alarmante ku nos pais ta pasando aden i ta p’esei e a deklará tambe ku mester atendé e leinan pa kumpli ku e ‘derde tranche’.
Loke si nos no ta komprondé ta, ku si enberdat e partidonan ku ta bai forma Gobièrnu ta haña ku mester pasa e leinan aki mas pronto ku ta posibel pa asina nos por sigui haña e sosten finansiero, dikon e ora ei MFK, ku si tin representashon aktualmente den Parlamentu, no a duna kara i su sosten dor di asistí na e reunion di Parlamento i vota na fabor di e leinan aki.
Un biaha mas, nos tur mester ta konsiente kiko e lo nifiká si mañan e sosten finansiero for di Hulanda aki stòp.
P’esei partido Democraat ta urgi partidonan MFK i Nashonal pa kuminsá asumí responsabilidat i enfrentá e situashon alarmante ku nos pais ta pasando aden i traha realmente pa yega na solushon.


text:
E mandatario encarga cu Asunto Social desde 17 di november 2017, a haci traspaso oficial na e proximo Minister di Husticia y Asunto Social, Sr. Rocco Tjon.
Manera Minister Glenbert Croes a expresa durante e traspaso, e combinacion di Husticia y Social lo haci e cooperacion entre ambos Ministerio hopi mas estrecho cu ta sumamente importante pa un bon ehecucion di e.o Sociaal Crisisplan como tambe e maneho social cu Sr. Tjon lo kier hiba.
Di su banda Minister Glenbert Croes ta sinti cu el a duna hopi atencion na e problemanan social sperando cu su entrega a crea un fundeshi fuerte riba cual Sr. Tjon por sigui construi. E tin tur confiansa den Sr. Tjon su vision y ta dese’e tur clase di exito ademas di cu semper lo por conta cu su apoyo.
Glenbert Croes proximamente lo ta e Minister encarga cu Labor, Energia y Integracion. Su maneho lo ta enfoca riba rescate di un otro pilar economico, creacion di cuponan di trabou ehecutando e programa Aruba kier Traha, como tambe union y integracion.


text:
16-2018 – Lo instala e siguiente obranan di arte di studiantenan di Stichting Mira
Oranjestad – Camara di Comercio y Industria di Aruba (KvK) a inaugura su di 5 edicion di exposicion di arte na November di 2017. E exposicion a presenta un variedad hopi varia di creatividad di diferente di e artistanan studiante di Stichting Mira. E hobennan aki cu a cuminsa pinta na un edad hopi jong a sa di trece nan expresionnan artístico dilanti den un forma hopi profesional. Awo e segundo parti lo wordo exponi pa publico desde 20 di april proximo.
E directora di Stichting Mira, sra. Jean Vieira cu ta un docente di arte di profesion ya pa hopi aña, tin hopi experiencia den e area di arte creativo y terapeutico pa tur edad. Stichting Mira ta un fundacion pa e educacion artistico y e aprecio di arte. E fundacion a wordo estableci door di sra. Jean Vieira riba 6 di october 2006 y ta duna les na e muchanan di Aruba desde 2007. Muchanan por cuminsa sigui les ya caba cu un edad di 4 aña. Tambe tin les pa adulto y hende di edad mas avansa. Tur studiante ta ricibi guia enfoca riba diferente proyectonan di arte.
Mirando cu tin hopi diferente arte bunita, KvK ta duna oportunidad na tur e studiantenan pa mustra kico nan por ofrece y desde 20 di april un segundo grupo lo embeyese e halnan di KvK. E segundo parti lo goza di un “Expo Night” di 5:00 PM pa 7:00 PM na piso abou di KvK cu bebida y aperitivos. Obranan cu ta wordo exponi ta di Thomas Brown, Daenah Beke, Ariel Cunha, Atheena Diaz, Daniela van Esch, Azia Farrera, Sophy Figaroa, Kira Jeffree, Kanzis Keith, Isabel Lew Yen Tai, Isabella Manrique, Dwayne Matos, Yolaisha Ridderstap, Sofia Rivas, Camilla Samuels, Aleeza Semeleer, Rylan Semeleer, Tyron Thielman, Patricia van Trikt, y Athena Varde.
KvK ta gradici sra. Vieira y Stichting Mira pa acepta e invitacion y exhibi nan obra di arte den nos edificio y ta invita un y tur pa pasa bishita e apertura diabierna awor y tambe pasa libremente durante orario di oficina, di dialuna pa diabierna, entre 8:00 AM y 4:30 PM pa admira e diferente obranan di e studiantenan artista di Stichting Mira. Esnan interesa pa haya mas informacion tocante e posibilidad pa expone nan obra na KvK por manda un e-mail pa: businessinfo@arubachamber.com of yama na
582-1566 ext. 30.
Aruba, 16 di april 2018
Camara di Comercio y Industria (KvK)


text:
Dia 25 di september Aruba a celebra e di 6 aña hunto cu hopi otro pais na mundo cu a adopta e Agenda 2030 comprometiendo asina na logra e 17 metanan di SDGs. Tawata un honor pa Parlamentario Setty Christiaans-Yarzagaray pa por dirigi algun palabra y alabes trece dilanti pakico Parlamento tambe ta hunga un rol importante den logra e metanan di Desaroyo Sostenibel (SDGs) na Aruba.
Ademas cu SDGs a tranforma mundo pa yega obhetivonan di maneho a largo plaso, rond mundo SDGs ta un lenguahe riba su mes, un lenguahe cu no por keda sin wordo papia den Parlamento.
Tin 4 punto principal pakico Parlamento ta hunga un rol importante den e metanan di SDGs.
Pa e framework legal. Un tarea principal di Parlamento ta legislativo. Pa realisa varios di e metanan ta necesario cambio of hasta introduccion di leynan nobo. E organo cu ta haci esaki na Aruba ta Parlamento.
Presupuesto. Pa realisa e metanan di SDGs ta importante pa aloca fondo necesario den presupuesto di pais Aruba. Parlamento ta e instituto cu ta aproba presupuesto.
Responsabilisacion. Ta tarea di Parlamento pa controla of monitorea gobierno tanto si nan ta implementando maneho como con fondonan ta bezig ta wordo uza manera indica den presupuesto. SDGs ta centro di maneho na e momentonan aki den maneho publico.
Promove SDGs. Como representante di pueblo nos trabou mester ta cerca cu e comunidad. Parlamento tin un rol importante e ora pa contribui na promove y conscientisa nos comunidad di e metanan di Desaroyo Sostenibel. Mas ainda Parlamento tin e tarea pa yuda educa pueblo riba e thema aki.
Pa Parlamentario Setty Christiaans-Yarzagaray e ta considera un otro rol tambe importante cu ta e rol den Parlamento mes di papia e idioma di SDGs asina tambe internacionalmente Parlamentonan por intercambia riba e topico aki.
Cu e metanan aki den mente na september 2018 Parlamentario Setty Christiaans-Yarzagaray a institui un comision extraordinario den Parlamento, BCOMSDGs (Bijzondere Commissie SDG’s), pa trata y keda na altura di e desaroyo di SDGs. Parlamento por duna mas contenido y compromiso na e manera aki y alabes por aporta na consistencia den maneho den futuro aportando na mes momento e ora na meta number 16 cu ta fortalece Institucionnan (inclusive Institucions at all level).


text:
DEN HAAG – E baraknan na Kòrsou kaminda ta detené venesolano indokumentá a impreshoná miembro di parlamento hulandes. Nan ke mira akshon rápidamente i ta vigilá e isla bon.
Kòrsou no a firma e tratado humanitario di Genève i asina no ta rekonosé e státùs di refugiado di e segun kalkulashon 15 mil pa 25 mil venesolano ku entretantu ta skondí riba e isla ilegalmente. Ku komo konsekuensha ku si haña nan, nan mester keda será den prizòn SDKK te dia saka nan for di Kòrsou.
Deshonrabel
“Mi tabata fiskal añanan largu, pero loke mi a mira ei sí ta berdaderamente deshonrabel”. e parlamentario Chris van Dam ta bisa di su bishita na prizòn SDKK.
“E hendenan no tin niun sorto di privasidat i tin bia ta keda ei ocho luna. Ta dos espasio grandi tin, ku kama ariba ku abou masha basal. Un kolchon i un dekel chikí. No tin kaminda di sinta pasobra no tin stul. E bentananan ta habrí ke men tur sangura ta bula drenta sali tambe.”
“No tin buki, no tin niun aktividat pa pasa tempu henter dia. Ducha? Mi ta kustumá di kamper, pero lo mi a sigui kore mésora si mi a mira e duchanan aki.”
Sarna
E parlamentario di D66 Antje Diertens tambe tabata haña loke el a mira emoshonante. “Loke tambe mi tabata haña konmovedor tabata di tende ku un hende tabatin sarna. Pa kasualidat tabatin un parlamentario kurasoleño aseka ku tambe por a konstatá esaki.”
Segun Diertens no por bisa si ta den e prizòn e prizonero a haña sarna. “E hendenan tin derechi riba ayudo médiko. E indolensia ku tin no ta positivo pa esaki.”
Komparabel ku prizòn na Nigeria
I kon malu e baraknan na Kòrsou ta kompará ku otro pais? “Tin un kaminda ku e lugá aki ta poné mi kòrda”, e direktor di Amnesty International Eduard Nazarsky ta bisa. “Mi tabata algun aña na Nigeria i ei tabatin 45 hòmber den un sèl muchu chikí.
Ta remarkabel ku djis promé ku e bishita di e parlamentarionan e baraknan no ta asina yen mas: a deportá hopi venesolano djis promé ku e bishita. “Tabatin ocho hòmber den e baraknan i sinku muhé den un parti apart”, Van Dam ta konta.
Respetá outonomia òf intervení?
Ta Kòrsou su asuntu awor ku e ta un pais outónomo. Loke ta ripará ta ku CDA aktualmente ta oumentá e preshon abiertamente riba Kòrsou i Gobièrnu di Reino na Den Haag.
No por ta ku nos mester warda promé te ora Korte Oropeo pa Derechonan Humano na Straatsburg papia ku Reino?” , segun parlamentario di CDA Van Dam. “Si Kòrsou komo pais mes no bini kla, lo mi papia ku Konseho di minister di Reino sigur.
“Mira: asta PVV, ku normalmente ta reservá tokante e islanan, ta haña e situashon aya deshonrabel.”
‘SP: Mi bista riba e asuntu a kambia un poko si’
“Ta un situashon urgente i loke mi a ripará tambe”, e parlamentario di SP Ronald van Raak ta bisa, “ta ku den e baraknan tin espesialmente migrante laboral i no tantu refugiado.”
“Mayoria di e migrantenan ta laga manda nan bèk i nan ta purba atrobe. Ta un grupo masha chikí ke keda mas largu ku speransa riba un pèrmit. Mi bista riba e asuntu a kambia algu si, espesialmente pa motibu di tantu migrante laboral asina.”
Drecha e akohida di krísis
Partido di koalishon D66 ta preferá pa awor lanta un organisashon di krísis, ‘por si akaso e situashon bira pió’ ku e fluho di venesolano ku ta bini. Entretantu a mustra e gobièrnunan di Aruba, Kòrsou i Hulanda riba esaki.
Manera mi kolega Paul Rosenmüller a bisa: nos no mester haña síndrome di Groningen, ku henter un isla ta sinti ku a lag’é na kaya. No mester ta lat i ainda no tin ayudo”, segun parlamentario di D66 Antje Diertens.
“Nos mester purba tur kos pa yuda hende den nesesidat i no bira kara wak otro banda. P’esei nos ta keda hasi pregunta for di parlamento.


text:
Di-Stefano Wernet: "Patrick Paskel bo ta un chupa cabra di placa di pueblo, incluyendo di Lotto"
Mi ta profesional cu a haya educacion di norma y balor na mi cas. Un di mi principionan basico ta duna respet pa bo por haya respet. Otro di mi principionan ta trata otro hende cu generosidad y humildad hasta ora cu e ta full fout. Awel awor aki mi ta bai haci un excepcion.
Dia 16 juni 2021 den oranan di merdia mi a tuma nota di insinuacionnan baho, difamatorio, falso y mentiroso di Patrick Paskel den su programa di Enfoke 90.
Den e programa aki ta tilda mi persona di ta dede largo y ta pesey a retira mi for di Fundacion Lotto pa Deporte. By the way, cu orguyo mi fam ta Wernet naci na Sta. Cruz y mi tin hende di fam Croes den famia, pero mi no tin laso familiar cu parlamentario Sr. Endy Croes.
Awel e unico berdad crudo cu evidencianan ta lo siguiente:
Despues cu hunto cu mi team di expertonan a logra cambia e statuto di Lotto dia 19 di oktober 2017 introduciendo 2 organo Raad van Bestuur y Raad van Toezicht, cual proceso ami a start na 2014. E vision pa e cambio aki tawata pa tin un mihor maneho, control, supervision y pone Lotto na un distancia for di politica.
Lastima mi a lubida cu no ta e structura ta mehora e “Corporate Governance”, pero ta e sistema di valor di e hendenan den Gerencia y Hunta di Supervision. For di e momento di cambio di statuto e Hunta di Supervision bou presidencia di Silvio Janga a start un guera interno contra mi persona. Esaki nan ta e amigonan di Patrick Paskel.
Dia 14 di januari 2019 den un reunion secreto e Hunta di Supervision di Lotto a dicidi di schors mi persona pa haci un investigacion violando articulo 9 lid 2 di Statuto, pasobra nunca a scuchami (hoor en wederhoor).
A trece e nep accountant Roland Tuitt pa haci un investigacion riba mi persona. Alavez a nombre como director interino di Lotto. A duna raton keeshi pa come.
Nep accountant Tuitt a traha un rapport (opstel di basisschool) di 2 1/2 pagina na maart 2019 contra mi persona. E opstel aki tin acusacion nan tendencioso sin evidencia. Nunca e nep accountant Tuitt a scuchami (hoor en wederhoor). E raport no ta obhectivo, profesional y ni independiente.
Dia 1 di april 2019 mi a wordo retira inhustamente door di e Hunta di Supervision.
Mi a bai corte independiente. Huez a manda partidonan bai sinta na mesa pa un salida di e conflicto aki sino Huez ta dicta sentencia.
Dia 30 di augustus 2019 (Vonnis....) Huez a dicta sentencia den cual ta bisa cu:
- e retiro ta ilegal (nietig: nunca e la existi).
- cu mi a wordo rehabilita como unico director statutario di Lotto y cu mi tin cu bai traha bek.
- paga salario y otro beneficionan retrasa cu wettelijke rente y vertragingsboete.
Mirando e sentencia desvastador pa e Hunta di Supervision y e director- investigador Tuitt, Lotto a pidi mi pa negocia mi retiro boluntariamente. Despues di mi sentencia victorioso mi no haya un otro schorsing. Esey no tawata por tampoco mirando e sentencia. No tawata tin ningun motibo valido.
Entrante 31 di december 2019 basa riba e settlement agreement (versie 3) mi a retira bolunariamente for di Lotto y a pagami e vertrekvergoeding conforme articulo 11.1 di e contracto di labor. Dia expertonan a traha mi contracto di labor mi no a laga pone un “goudenhandruk” como vertrekvergoeding pa no perhudica placa di deporte.
Laga nos ta bon cla mi no a haci nada ilegal ni penal y ni civil. E vonnis ta papia pa se mes y ta pesey mes a paga placa di deporte pa mi a retira.
E jaarrekening 2019 audita di Lotto ta mustra claramente un Lotto ta sangrando profundamente bou maneho di director, investigador y nep accountant Tuitt. Paskel y Tuitt ta bisa cu Lotto ta bayendo bon, benta ta bon. E ora mester por splica ta di con Lotto su capital propio na final di 2019 ta "diep den rood". Lotto atrobe mescos na 2011 ta na rand di bancarota. E jaarrekening 2019 audita tin foutnan den dje.
Patrick Paskel no tin cuero di cara ni compasion y ni consenshi cu e deportistanan, ja cu e si ta sigui cobra placa di deporte pa haci “marketing” sin embargo CBN ta haci “marketing” caba pa loteria.
Na juni 2012 ora mi a wordo nombra como presidente di Lotto e jaarrekening audita tawata 2006. Bou di mi liderazgo a traha e jaarrekening nan 2007, 2008, 2009, 2010, 2011, 2012 y 2013.
Esun di 2013 tawata e promer jaarrekening cu un declaracion limpi di accountant (goedkeurende controleverklaring) pa Lotto basa riba reglanan international ("IFRS").
E jaarrekening nan 2015, 2016, 2017, 2018 y 2019 ningun tin un declaracion di accountant limpi limpi. Hasta esun di jaarrekening 2014 ta afkeurend ( desaproba) dor di accountant.
Mi ta reta nep accoutant Tuitt pa pone jaarrekening 2013 y 2014 riba e website di Lotto.
Pa finalisa e jaarrekeningnan 2015, 2016 y 2017 ta responsabilidad di e Tesorero.
Un di e Tesoreronan di Lotto ta Silvio Janga e actual presidente di Hunta di Supervision di Lotto. Ami a bira director Statutario di Lotto dia 1 oktober 2017.
Loco ta esun cu ta pensa cu e so ta limpi en vez di pone un spiel di integridad dilanti su cara. Ami no ta riba ningun lista politico. Mi ta un cuidadano consciente cu ta bai vota dia 25 juni proximo.


text:
Warwaru
Un warwaru, hòs of tornado ta un kolumna di bientu rotante masha peligroso i violento ku ta den kontakto ku e superfisie di tera anto un nubia cumulonimbus of den kasonan spesial un nubia cumulus.
Warwarunan ta bini den varios grandesa i forma, pero nan ta tipikamente den e forma di un trèktu di kondesashon visibel, ku su parti mas smal ta mishi ku tera anto ta rondona pa un nubia i stof. Mayoria warwaru tin bientunan di menos ku 177 kilometro pa ora, i ta aproksimadamente 80 meter den hanchura, anto ta biaha un par di kilometro prome ku nan disipa. Esunan mas ekstremo ta haña un velocidat di mas ku 480 kilometro pa ora i ta mas ku 3 kilometro di hanchura, anto ta keda riba tera pa mas ku 100 kilometro.


text:
DEN HAAG – Mayornan na Hulanda Karibense tur luna lo haña 38 dòler di plaka pa yu pa kada yu. Un mayoria den Tweede Kamer definitivamente a aseptá e lei ku ta hasi esaki posibel.
D66, SP, PvdA, CU i e frakshon di dos persona DENK a bai di akuerdo ku e proposishon di lei. VVD i PVV a vota kontra, manera a ferwagt. VVD ta haña ku promé mester palabrá un norma promé ku por establesé un suma, PVV segun nan mes palabra ta kontra un ‘barku yen di plaka grátis’.
Purá
Ta e intenshon pa paga e plaka pa yu entrante promé di yanüari, pero mester hasi lihé si. E proposishon di lei ta bai Eerste Kamer, ku mester ratifiká e lei. Segun sekretario di estado Jetta Klijnsma (Asuntunan Sosial i Labor) mester pone personal èkstra traha riba e islanan pa por prosesá e petishonnan ku ta ferwagt di mayornan.
E 38 dòler pa mucha no ta dependé di entrada. Un moshon di Tjitske Siderius (SP) pa laga e haltura di e plaka pa yu dependé di e entrada di e mayornan no a logra.
E plaka pa yu na islanan BES no ta subi segun ku e yu bira mas bieu, algu ku na Hulanda oropeo sí ta sosodé. Un proposishon di Tunahan Kuzu (Denk) pa subi e plaka pa yu segun grupo di edat, no a logra.
Petishon
No ta pidi e plaka pa yu outomátikamente ora inskribí na registro sivil. Siderius a boga p’esaki, pero e moshon aki tambe a rechasá. Riba e website di Rijksdienst tin un formulario pa pidi plaka pa yu. Por buska e formulario tambe na un di e ofisinanan di RCN, SZW, Belastingdienst, Sentro pa Hóben i Famia òf e departamento di asuntunan sivil di Kuerpo Públiko.
Outor Pieter Hofmann


text:
Aplicacion Sosten Financiero Kwartaal 3 2021
SVb ta anuncia cu e periodo di aplicacion pa Sosten Financiero pa Empresa Chikito y Mediano pa e di tres kwartaal di 2021 ta di 15 di juli te cu 20 di juli, 2021
Empresanan chikito y mediano cu ta bin na remarke pa aplica pa Sosten Financiero pa Empresa Chikito y Mediano (Sosten Financiero) lo ricibi un notificacion di SVb cu mas informacion y nan lo por aplica desde diahuebs, 15 di juli, 2021 pa 9 ‘or di mainta te cu diamars, 20 di juli, 2021 na fin di dia.
E pago di e Sosten Financiero no ta bay automaticamente y si no aplica, no ta ricibi e sosten financiero.
Pa por tin derecho ariba e Sosten Financiero, e compania mester cumpli cu e siguente rekisitonan:
- E compania ta registra na SVb cu un minimo di 1 y maximo di 50 empleado;
- Tur empleado mester ta registra cerca SVb riba 15 maart 2020;
- E compania ta registra na Camara di Comercio riba 15 maart 2020 (cu excepcion pa esnan cu no tin obligacion legal di ta registra);
- E compania ta registra na Departamento di Impuesto riba 15 maart 2020 y tin un persoonsnummer;
- E compania a cumpli cu declaracion di BBO pa lunanan di april te cu december, 2020 como tambe di januari te cu juni 2021;
- E compania ta spera perdida di entrada di benta di por lo menos 25% pa e lunanan juli, augustus y september 2021. E comparacion ta entre juli, augustus y september 2019 cu juli, augustus y september 2021;
- E compania ta estableci fisicamente na Aruba;
- E compania no ta failliet;
- E compania no tin peticion pa suspencion di pago na Corte di Husticia;
- E ayudo di Afl 4.000,- no ta parti di e benta di e compania.
E formulario di aplicacion ta bay ta disponibel den e portal digital MiSVb di e compania. Entrante 15 di juli, 2021 pa 9 ‘or di mainta e compania por drenta den su MiSVb cu su credencial y ta busca e formulario. Ta yena esaki completo y primi ariba ENTREGA PETICION. No por haci cambio despues di entrega e peticion y ta 1 oportunidad so tin pa aplica.
E ta SVb su meta pa ehecuta e pago di Sosten Financiero despues cu e periodo di aplicacion sera, esta despues di dia 20 di juli, 2021.
SVb ta recorda tur dunado di trabou cu nan mester cumpli cu pago di tur prima social como tambe belasting.
Despues di e di tres kwartaal di e Sosten Financiero lo haci un evaluacion di e recuperacion economico pa asina determina si e Sosten Financiero lo sigui pa e ultimo kwartaal di 2021.
Pa facilita e proceso di aplicacion y contesta pregunta di empresa chikito y mediano relaciona cu e programa di Sosten Financiero por tuma contacto cu e Helpdesk via mail na helpdeskmkb@svbaruba.org. Tambe por haya mas informacion riba e pagina di Sosten Financiero: https://www.svbaruba.org/sosten-financiero/.


text:
WILLEMSTAD – Elvis ‘Monster’ Kuwas ta pará dilanti wes pa e asesinato di e polítiko Helmin Wiels pasobra Ministerio Públiko tabatin e No Limit Soldier aki di 37 aña di edat na bista. Djei nan a bai buska e prueba. “Ta trata di vishon di tùnel, tin masha hopi preshon riba OM pa solushoná e kaso aki.”
Abogado Olga Saleh-Kostrzewski ta na palabra. E ta bisa ku no ta sufisientemente sigur ku ta Monster a tira Wiels mata. E tres deklarashonnan di testigu kontra su kliente no ta basá riba bèrdat, e ta bisa, OM no a prueba ku e arma ku a haña berdaderamente ta di Monster i tur deklarashon anterior a tuma lugá bou di preshon pisá di OM. “Asina mi kliente a deklará ku ta Robbie dos Santos lo a paga pa e asesinato, pero entretantu ate ta liber atrobe.”
Proseso honesto
Kuwas mes durante e seshon ta poko iritá, e ta trata di bedèi ku OM a pon’é bou di preshon pisá. Un konfeshon a pars’é e úniko manera pa skapa un konvikshon pa bida largu. Pero el a kambia di idea i ayera el a retirá tur deklarashon. “Mi no ta traha dil ku hende, ku dios so”, asina e ta bisa riba e di dos dia di e proseso. Kuwas, ku ta keda apelá na su derechi di keda ketu, ta pidi un proseso honesto. I t’esei el a haña, asina fiskal Gert Rip ta argumentá den su rekisitorio i ta pidi kastigu di bida largu.
Famianan di Elvis ‘Monster’ Kuwas den tribuna públiko ta saka un snek suprimí, pero e supuesto asesino di e polítiko Helmin Wiels ta bisa nan keda trankil. “Nada no a pasa”, e ta bisa sin emoshon. E famianan di Wiels ainda tin poko tenshon pero nan ta espesialmente aliviá. Ruman muhé Marvelyne: “Esaki lo no duna mi mi ruman bèk, pero sí ta loke nos a spera.”
Sirkuito kriminal
Kuwas ta kasá i tata di tres yu. E tin dos yu mas di un relashon anterior. El a lanta den un internat i e no tin diploma ku eksepshon di algun diploma di lasser ku el a haña den detenshon. “For di hóben bo a gana bo pan den e sirkuito kriminal” wes Constantijn van Dam van Isselt ta bisa, loke mésora Kuwas ta nenga. Kon sí e tabata gana su pan e no ke bisa. Wes ta konkluí ku banda di su strafblat na Kòrsou e tin un strafblat na Hulanda tambe di diesshete página.
For di un investigashon sikiátriko no ta sali ku Monster tin un defekto síkiko. P’esei den su demanda fiskal a bisa ku por konsider’é kompletamente responsabel pa e asesinato riba Wiels i pa dos otro asesinato ku el a kometé na yüni 2012 riba Lionel Arnaud i na yanüari 2013 riba Raikel Conception. “Puramente pa e plaka”, Rip ta bisa.
Riba tribuna banda di ruman muhé Marvelyne tambe tin ruman hòmber Aubert Wiels i Helmin su amiga Betty da Fonte. Esaki ta haña un puña seka Monster durante e skòrsmentu:”Djis pasobra mi ta sera no ke men ku mi no por hasi nada.” Fonte ta bandoná e sala tur aribabou ma despues e ta bini bèk atrobe. Lo sigui hopi mas seshon si ta na abogado Kostrzweski pasobra e lo keda lucha te ora deklará OM no reseptivo den e kaso aki.
Djabièrnè Kuwas lo haña oportunidat pa un último palabra den e kaso aki, asina wes ta disidí.
Outor Anneke Polak


text:
WILLEMSTAD – Nashonnan Uní for di aña 1966 a dekretá 8 di sèptèmber komo dia Internashonal di Alfabetisashon. Esaki ku e meta pa mustra riba importansha di alfabetisashon di un persona òf grupo i na mes momentu mustra riba e benefisionan global i kultural pa tur pais.
Pues e aña akí ta e di 55 aña ku ta pone atenshon na e tema akí kaminda e formashon literario ta den lus positivo. A skohe e siguiente lema: “Alfabetisashon ta sentral den rekuperashon di hende; asina ta redusí retraso digital” (Literacy for a human-centred recovery: Narrowing the digital divide).
Awe, riba e fecha akí, Gobièrnu di Kòrsou ke mustra riba e importansha di formashon i edukashon literario di nos pais ku ta un di e pilarnan pa garantisá desaroyo sostenibel, pas i demokrasia. E hecho ku e desaroyo teknológiko moderno i inovativo mundial a keda aselerá dor di e pandemia di COVID-19 ta un punto importante mas pa konsiderá den desaroyo di e hende.
Alfabetisashon ta un faktor importante pa un pais. Esaki ta formashon di mucha, eradikashon di pobresa, minimalisashon di abuso, stimulashon di igualdat i hopi mas. Tur e puntonan akí ta keda stimulá den e era moderno pa ban traha mas di forma digital. Pues e abilidat literario digital mester keda stimulá pa nos kana huntu ku e desaroyonan moderno. P’esei gobièrnu ta pone énfasis riba e área di digitalisashon, meskos ku e lema di e dia akí. Pa mas informashon bishitá: Dia Internashonal di Alfabetisashon 2021
Komo gobièrnu ta trahando riba digitalisashon den enseñansa pa nos por kambia nos manera di eduká i forma e mucha, asina por stimulá un desaroyo moderno i inovativo. Den transkurso di lunanan ku ta bin, Ministerio di Enseñansa, Siensia, Kultura i Deporte – komo parti integral di gobièrnu huntu ku ‘stakeholders’ – ta bai lansa un kampaña informativo ku splikashon tokante digitalisashon. Di e forma akí gobièrnu ke bai traha mas dirigí na redusí e retraso digital den enseñansa.
Gabinete Pisas ke felisitá un di e organisashonnan ku ta Fundashon Pro Alfa ku nan di 35 aniversario. Gobièrnu ta agradesido pa e forma ku e organisashon akí a bin ta traha riba desaroyo di hende den kuadro di alfabetisashon. Nan aporte na desaroyo di e hende ta sumamente importante pa nos pais.
Danki na nòmber di Pueblo di Kòrsou pasó nos sa ku tur dia boso kurason ta bati pa Kòrsou.


text:
Mientras nos muchanan tabata prepara cu entusiasmo pa bay scol, nan enstusiasmo a wordo kibra momento cu nan a yega scol y a wordo nenga pa drenta. Mayornan man na cabes pa busca solucion pa nan yiu.
Esaki riba su mes caba ta un problema, pero e motibo ta mas problematico ainda.
Gobierno ta lamenta cu SIMAR ta hibando un agenda politico y ta lastrando maestronan den esaki. SIMAR a basa e accion di awe riba dos punto.
E prome ta e cortamento di salario di 5%. No ta e “cuanto” pero ta e “forma”. Riba e forma Gobierno a splica na numeroso ocasion dicon a scoge pa e forma aki: pasobra e ta combini e empleado publico. A splica den rueda di prensa di Gobierno di Aruba y a splica na mesa sinta. SIMAR ta e unico sindicato cu no ta of no kier compronde. Y awor ta lastra maestronan den esaki, perhudicando nos muchanan cu a perde scol pa casi 3 luna caba. Anto pakico? Djis pa un wega di no “cuanto” pero “con”! Un wega cu ningun hende na Aruba por influencia pasobra ta Hulanda a dicta den e condicionnan. SIMAR a bay protesta caba na Hulanda y como contesta a haya un Hulanda cu a pone condicionnan mas brabo!
E di dos punto di accion di SIMAR ta e cambionan den enseñansa. Otro punto discutible. E gran mayoria di e cambionan ya a wordo para caba. Ta keda un of dos cambio cu ainda ta trahando riba dje.
Tanto Minister President como Minister di Enseñansa a declara caba cu ningun scol publico ta wordo traspasa pa stichting. Cu EPI no ta bay cay bou di EPB. Cu NO ta fuseer scolnan. Kico mas SIMAR kier? Bay protesta na Hulanda atrobe pa haya mas condicion brabo?
Aruba ta den un crisis hopi serio. Den e crisis aki no tin espacio pa cosnan asina. Gobierno di Aruba ta lamenta e accion di SIMAR y ta haci un apelacion fuerte riba tur docente di Aruba cu tin enseñansa y nos muchanan realmente na pecho: no cay den e weganan aki. Prome cu bo bay den accion, wordo bon informa.


text:
Komunikado di prensa
14 di mei, 2020
(Kralendijk, Boneiru) — Konseho pa Mantenshon di Lei (“Raad voor de Rechtshandhaving”) ta determiná ku polis i Ministerio Públiko na Hulanda Karibense den diferente aspekto ainda no ta traha konforme e designashon ku prokuradó general di Ministerio Públiko di Kòrsou, Sint Maarten i di Boneiru, Sint Eustatius i Saba a emití na 2017 tokante e designashon violensia relashonal. Esaki ta enserá entre otro e falta di duna relato periódiko na prokuradó general. E meta di e designashon aki ta pa mehorá e manera di aserká violensia doméstiko di parti di Ministerio Públiko i polis.
Den di kuater kuartal di 2019 e Konseho pa Mantenshon di Lei a investigá e manera di aserká violensia doméstiko na Hulanda Karibense (Boneiru, Sint Eustatius i Saba). Ku esei e Konseho a wak na promé instante e aserkamentu hudisial.
Ta dependé di Ministerio Públiko i polis ora ta trata di aktua reprimí kontra di violensia doméstiko. Un problema ta, ku tin bia víktimanan di violensia doméstiko no ta hasi denunsia na polis di miedu pa e konsekuensianan. E Konseho ta haña ku den e kasonan ei polis mester konsultá semper ku Ministerio Públiko tokante di e próksimo pasonan deseá. Den kua mester ta bon kla ku violensia doméstiko no ta aseptá.
Na 2017 Hulanda Karibense a hasi un komienso prometedor na e manera di aserká violensia doméstiko kaminda Ministerio di Salubridat Públiko, Bienestar i Deporte (VWS) i e entidatnan públiko Boneiru, Sint Eustatius i Saba a firma un akuerdo di gobernashon. Esaki a resultá na tantu un ampliashon di konosementu i bista di kiko violensia doméstiko ta pa profeshonalnan, komo violensia doméstiko a bira un tópiko diskutibel ku komunidat.
No por mira e aserkamentu represivo lòs for di e aserkamentu preventivo. Pa prevenshon di violensia doméstiko, konsientisashon i informashon ta aspektonan importante. Partidonan hudisial ta hasi kontribushon útil na esaki. Segun e Konseho, kooperashon i interkambio di informashon entre e organisashonnan embolbí di tantu kadena hudisial komo kadena di kuido ta di sumo importansia i por ta mihó.
E Konseho ta enfatisá ku mester di esfuerso a largo plaso pa kombatimentu struktural di violensia doméstiko. Tur kos ku a kuminsá move den kuadro di e akuerdo di gobernashon, lo
mester kontinuá na final di e akuerdo ei na 2020.
E Konseho ta duna e minister di Hustisia i Seguridat (JenV) di Hulanda diferente rekomendashon. Esakinan ta referí entre otro na legislashon, deliberashon entre polis i Ministerio Públiko i interkambio di informashon ku e ketenpartners.
Minister di Hustisia i Seguridat resientemente a manda e rapòrt di Konseho pa Parlamentu Hulandes i a informá Parlamentu ku tur ministerio i organisashonnan embolbí ta embrasá e rekomendashonnan di Konseho. Según minister awor mester keda traha i implementá e rekomendashonnan sin tardansa.
E Konseho a entregá su rapòrt ku rekomendashon na minister djis promé ku e brote di e krisis di corona. E medidanan tumá den kuadro di e krisis manera seramentu di skol i ta mas tantu posibel paden ta forma èkstra rísiko pa violensia doméstiko. P’esei segun e Konseho awor ta di mas importansia ku promé ku e pueblo ta bon informá tokante di e rísikonan, konsientisashon i señalá violensia doméstiko meskos ku e posibilidatnan pa mèldu sospecho di esei.
E rapòrt di Konseho ta públiko i ta riba e website di e Konseho:
=======
FIN di e relato di prensa


text:
Oranjestad,Celsiusstraat: Dialuna den oranan di marduga, polis ta haya un informacion cu tin dos hende drumi den un auto, den e caya pariba di e rotonde Piet, e auto tabata para memey caminda, cara panort den verboden.
Mesora a polis a bay na e sitio y enberdad na cuminsamento di Celsiustraat nan ta topa cu un auto Chevrolet color di oro para riba caminda cara panort den e caya cu ta verboden.
Polis na e sitio polis a topa cu dos persona den e auto, un cabayero drumi tras di stuur y un dama di edad sinta na banda cu tambe tabata drumi,. Polis a lanta e homber cu tabata tras di stuur y a nota cu e tabata bou influencia, nan a papia cune y a pidi un transportwagen di warda di Noord pa buske.
Polis a splik’e cu esaki no por, e no a keda deteni pero polis a kita e yabi di auto for di dje y a pidi cooperacion di transportwagen di Noord pa hiba e cabayero su cas pa e bay sosega. Su mayan e lo mester a presenta na warda di polis cu su rijbewijs pa e por haya su auto bek.
E dama di edad hulandes ta un conocido di polis y pa evita problema polis a splik’e unda pa e cana y yega su cas.


text:
VIDEO Y IMAGENNAN DI E CASO DI SECUESTRO EKIBOCA AKI
Cruquius, Haarlemmermeer, Hulanda:
Diahuebs 5 di augustus ultimo, den e gemeente Cruquius, un homber(56) di Hoofddorp den careda di 6’or di atardi a keda secuestra, e la wordo saca for di su auto y a wordo hinca den un van cora, Mercedes Benz Vito. Despues cu nan a hinca e homber den e van nan a subi N201 direccion di Hoofddorp.
Polis mesora a cuminsa cu un investigacion y buskeda rigoroso pa e victima secuestra. E mesun anochi polis a detene 6 sospechoso cu lo mester tin di haber cu e secuestro. Tambe na Gouda caminda cu polis a detene algun sospechoso, nan a bin topa cu e Van den cual e secuestradonan a transporta e victima.
Diadomingo, tres dia despues di e secuestro, mientras cu e investigacion y buskeda tabata den full swing. Polis a duna e informacion cu posibelmente e secuestradonan a bay cu un persona robes. Ministerio Publico a pone un recompensa di 15 mil Euro pa e tip di oro cu lo por yuda nan yega na soluciona e caso aki.
For di e investigacionnan haci polis a divulga cu e homber no tin niun laso cu e circuito criminal y cu polis ainda no sa kiko lo ta e motibo di e secuestro.
Diaranson den careda di 12’or y 45 di marduga, e homber a wordo baha for di un auto den un bario na Delft. E homber a pasa di un cas pa otro ta primi bel di e casnan pa mira si un hende por habri porta pe, na dado momento un señora a habri porta di su cas y a bin topa cu e homber basta maltrata, tur spanta y door di a wordo maltrato e homber a tabata herida. E homber tabata lora cu ducttape rond di su brazanan y cabes. E homber tabata asina cansa y herida, cu e la sak den otro na momento cu e señora a habri porta p’e. E unico cos cu e homber tabata suplica e señora tabata pa please yama polis di biaha, ” Mi a wordo secuestra.”
E señora no a compronde kiko tabata pasando, pero mesora a dicidi di yama polis. Na yegada di polis e señora a bay duna e homber un deken pa e tapa su curpa, pero polis a pidi’e pa no haci esaki pasobra asina e lo por kita e spoornan for di riba curpa di e victima. Segun e señora e por a nota un desesperacion grandi den wowo di e victima y alabes un alivio na momento cu polis a yega. E homber a wordo hiba hospital pa e ricibi tratamento medico pa su heridanan.
For di investigacion a bin confirma cu e persona cu a wordo secuestra tabata robes. E persona cu e secuestradonan lo a haya ordo pa secuestra ta completamente un otro persona, kende cu despues di a tende di e secuestro a core bay polis y a entrega su mes. Tambe polis a informa cu e secuestro ta relaciona cu un cargamento di 1899 kilo di cocaina cu a wordo intercepta riba waf di Antwerpen, Belgica.
Polis ainda ta investigando e caso aki, varios sospechoso a keda deteni caba, pero e tres personanan directamente envolvi cu e secuestro ainda ta wordo busca pa husticia Hulandes. Pa yuda soluciona e caso mas liher cu ta posibel, Polis Hulandes cu ta traha hunto cu medianan Hulandes, mesora a duna imagennan di e secuestradonan cu ta wordo busca na prensa, pa asina logra pone man riba e tres secuestradonan mas lihe cu ta posibel.
Polis Hulandes ta pidi e pueblo si nan conoce e tres personanan aki of sa nan paradero pa mesora tuma contacto cu polis.


text: KRALENDIJK – Gezaghèber Edison Rijna a splika durante un konferensia di prensa di EBT tokante algun persona kende ta bin Boneiru i no mester bai den karentena. Sí, nan mester tene nan mes na sierto regla estrikto miéntras nan ta riba e isla di Boneiru. Gezaghèber Rijna: ”Tin eksepshon pa sierto funshon vital ku ta bin Boneiru pa hasi algun trabou pa un temporada kòrtiku i regresá nan destinashon. Ta trata di trabou nan manera entre otro pa (war radaren) ku tin na Boneiru, e hendenan ta bin pa ‘Marina Real’ i ta sali manera nan tèrminá ku e trabou. Aparte di esaki tin hendenan vital ku a pidi pèrmit pa nan por bin Boneiru i hasi e trabou nesesario. Ta esnan ku ta bin pa loke ta trata entrega di kombustibel, preparando e sitio nobo pa entrega kombustibel na Boneiru. Tin algun persona ku a haña pèrmit pa bin Boneiru i hasi e trabou. Esaki ta mará na kondishon estrikto ku nan mester tene nan mes n’e, e temporada ku nan ta na Boneiru pa hasi e trabou,” gezaghèber Rijna a bisa.


text:
KOMUNIKADO DI KUERPO POLISIAL KÒRSOU Kontrol di establesimentu.
KOMUNIKADO DI PRENSA 123 / 2020
24 mart 2020
Kontrol di establesimentu.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djaluna 23 di mart 2020, entre 15.10’or pa 22.23’or, e tim multi disiplinario a hasi
kontrol na diferente establesimentu den área di Otrobanda.
E tim aki ta konsistí di personal di Kuerpo Polisial Kòrsou, MEO i SBAB. Nan a
kontrolá un total di 26 establesimentu riba pèrmit, òrdu públiko i tambe distansia
sosial.
Tambe a kontrolá establesimentunan ku kontra di nan pèrmit ta duna oportunidat
pa sinta kome i bebe na e sitio. A duna òrdu na propietario di e establesimentunan
aki ku a falta ku regla pa kita tur mesa ku stul for di e sitio.
A sera un total di 7 establesimentu pa diferente infrankshon ku a keda kometé
E kontròlnan aki ta kontinuá.


text:
ORANJESTAD / ARUBA - "Mi compromiso ta pa reactiva nos economia y reconstrui nos pais". Den e conferencia virtual di e asamblea general di Nacionan Uni:
Diamars 22 di september, Prome Minister Evelyn Wever-Croes tawata tin e oportunidad unico pa ta panelista na e World Economic Forum Sustainable Development Impact Summit, specificamente e panel, Rebuilding Travel and Tourism. E panel tabata modera pa Jacqueline Gifford, Editor-in-Chief, Travel & Leisure Magazine. E conferencia ta tuma luga den e simannan di e asamblea general di Nacionan Uni.
Aunke e conferencianan ta di corto duracion, e participacion na e tipo di foronan aki riba nivel mundial ta di suma importancia pa Aruba, especialmente awor cu Aruba mester atrae mas tanto inversion internacional cu ta posible.
Ta den e panelnan aki, riba un escenario mundial, cu un participacion grandi di sector priva, cu Aruba ta logra sobresali cu su vision pa nabega nos pais den un rumbo nobo. Pues creando e visibilidad aki ta brinda oportunidad pa Aruba.
Prome Minister a contesta varios pregunta cu a wordo lansa den su direccion. E interes pa sa con Aruba ta para cu turismo, salud publico y economicamente, tawata hopi grandi mas ainda con Aruba ta maneha den e crisis. Prome Minister a duna di conoce cu ta un prioridad grandi pa Gobierno di Aruba crea un ambiente cu ta trece visitante y inversionnan pa pone nos economía draai atrobe.
Ampliamente, Prome Minister a papia di e masterplan ‘Reposicionando e Rumbo di nos pais’. Un masterplan cu a wordo traha danki na e esfuerso incansabel di mas di 125 profesional di sector publico como tambe sector priva, cu durante mas di 175 sesion a duna nan conocemento y experticio pa asina crea, den temporada cu nos pais ta enfrentado reto grandi, un plan pa un futuro resiliente pa Aruba.
Den un epoca unda cu situacionnan ta cambia den forma acelera, un acercamento flexibel y pragmatico ta wordo considera esencial. Por indica cu hustamente e proceso di implementacion en cuestion ta enfoca riba 5 asina yama proyecto di aceleracion unda cu a scoge e proyectonan aki a base di nan impacto positivo, sosten y urgencia di implementacion manera indica door di varios actor.
E 5 proyectonan ta: (1) reforma di ley laboral y mercado laboral, (2) eliminacion di asina yama ‘red-tape, (3) reforma fiscal, (4) implementacion di trayecto di e-government, I.D digital y un plataforma digital sigur pa intercambia ‘data’ y (5) reforsa capacidad legislativo y innovacion den regulacion.
Prome Minister un biaha mas dignamente a representa nos país e biaha aki den un foro virtual y hopi importante pa nos país. Prome Minister na final di e sesión a enfatisa: "Mi compromiso ta pa reactiva nos economia y reconstrui nos pais".


text:
WILLEMSTAD – Un dies pashènt asina na Kòrsou ta infektá ku un viro deskonosí. Nan a pasa serka dòkter di kas ku síntoma manera chikunguña: keintura, dolo den skarnir i iritashon kòrá di kútis. Chikunguña ta un enfermedat di viro ku un sangura ta transmití.
A tèst tur e pashèntnan pa e enfermedatnan di sangura Chikunguña, Zika i Dengue, pero den tur kaso e resultadonan tabata negativo. Dr. Byron Martina, virólogo na Universidat Erasmus i Universidat di Utrecht awor ta bai ku muestra pa investigá na Hulanda.
Dr. Byron Martina ke sa si kisas ta trata di infekshon ku e viro relativamente deskonosí Mayaro i si e pashènt tin protekshon kontra e viro aki pasobra den un fase anterior e tabata kontaminá ku e viro di Chikunguña. “E chèns ku bèrdaderamente ta trata di Mayaro ta chikí”, Martina ta bisa. “E viro te aworaki ta eksistí espesialmente den áreanan ku hopi boske ku makaku, manera na Brazil i Trinidad. Ke men bo no ta ferwagt e.”
Na 2015 nèt ei, na Trinidad, a diagnostiká un mucha hòmber di 8 aña, meskos ku na Haiti. “En berdat tin indikashon ku e viro a bira ‘urbano’, pues por transmitié posiblemente den sirkunstansha manera na Kòrsou”, Martin ta bisa.
No ta sangura tiger ta pasa Mayaro, e sangura di Dengue, Chikunguña i Zika. “Pero di investigshon den laboratorio nos sa ku e viro por adaptá na sangura nobo. Despues di e orkan Matthew ademas e sirkunstanshanan a bira masha positivo pa e sangura tiger. Si e viro adaptá na e sangura ei nos tin un problema”, segun Martina.
Por lo pronto Kòrsou no tin nodi di prekupá, Martina ta haña. “Nos no mester fiha muchu riba Mayaro tampoko. Nos mester tèst ampliamente i wak promé si ta trata di algu nobo, algu ku nos no konosé ainda.”
Awe e virólogo tin un enkuentro ku e epidemiológo di GGD Izzy Gerstenbluth. Huntu nan ta bai establesé un protokòll pa fasilitá e investigashon na Hulanda.
Outor Dick Drayer


text:
Gran apertura di Liga Lito 2017! Djadumingu 21 mei 2017, 10’or di mainta na tereno di FFK!
Gran apertura di Liga Lito 2017! Djadumingu 21 mei 2017, 10’or di mainta na tereno di FFK!
Liga Lito, patrosiná pa MCB, ta e liga di futbòl pa nos muchanan di U-6 ku U-8 (edat bou di 6 i 8 aña) ku kada dos siman riba djadumingu di mainta pa mèrdia, ta ehersé nan deporte preferí na tereno di FFK.
Despues ku aña pasa, 4 di dezèmber 2016 a klousura Liga Lito pa e aña ei, kaminda nos muchanan, coachnan, mayornan i un gran públiko a gosa un bòl, den presensia di Sanikolas i su ‘piet’ nan, ku tambe a asistí na klousura di Liga Lito, MCB i FFK kier a anunsiá e apertura di Liga Lito 2017.
Esaki ta tuma lugá djadumingu aki, 21 di mei 10’or di mainta na tereno di FFK.
FFK kier a yama danki na tur e timnan ku a partisipá na Liga Lito, e coachnan, mayornan, prensa, rèfrinan, komishon Lito, nos spònser MCB, Lito i tur ku a duna un aporte na un eksitoso Liga Lito di aña pasa i ta spera tur hende ku e mesun entusiasmo pa nos por tin un Liga Lito 2017 eksitoso e aña aki tambe.
Un yamada ta bai na hinter e pueblo di Kòrsou i spesialmente e fanátikonan di futbòl pa asistí na e liga dediká nos chikitin nan. Bin presensia e weganan aki ku ta kompletamente grátis i disfrutá di e partidonan aki ku hinter bo famia.
Lito, MCB i FFK ta warda bo!


text:
Minister Armin Konket enkarga ku Maneho di Gobernashon, Planifikashon i Servisio Publiko Armin Konket tatin e plaser di por a inaugura e servisio nobo di Ofisina di Reibeweis den Otrabanda na Kranshi.
Minister Armin Konket enkarga ku Maneho di Gobernashon, Planifikashon i Servisio Publiko Armin Konket tatin e plaser di por a inaugura e servisio nobo di Ofisina di Reibeweis den Otrabanda na Kranshi.
Segun Minister Konket e plaser ta muchu mas grandi pa e kolaboradornan di e ofisina, pa no papia mes di e esnan ku ta dependé di e ofisina pa e servisio na klientenan of di e kliente ku tin kontakto direkto ku e buro rijbewijzen. Minister Armin Konket tin sigur ku ta deseo di komunidat ku awe ta siere di un periodo di basta aña di sin sabores pa ku e ofisina di reibeweis.
Minister Konket a ekspresa palabranan di felisitshon na sr. Ivar Asjes, sektor direkteur, na sra. Ruthline Haddocks i sra. Rudmilla Regina, respectivamente hefe interino di Asuntunan Públiko i hefe di ofisina di Reibeweis pa un tremendo trabou.


text: KRALENDIJK – Segun suidadano Arthur Sealy, e krísis di korona a pone un lus grandi i skèrpi riba Bonaire ku ta tapá bou di un klechi kolorido bòrdá di medidanan tumá pa gobièrnu. A isolá Bonaire ku konsekuensianan ekonómiko i finansiero ku a krea desempleo i un kantidat grandi di hende ku a bini na remarke pa ayudo di banko di kuminda. Hulanda a yuda pa aliviá e situashon. No a dura mashá ku na momentu ku a presentá kasonan di Covid-19, spesial unu dudoso, a start bou di e klechi un bringamentu formal pa mas transparensia, informashon i komunikashon. E bringamentu aki ta mustra nos na un manera kla, ku bou di e klechi ta reina: insiguridat, deskonfiansa, desunion, egoismo, miedu i iresponsabilidat. RIVM di Hulanda a intervení i e parti di informashon a bai serka RCN. Gezaghèber i eksperto hulandes a tuma rienda. Un grupo di tres a bringa ku un grupo di seis pa trese bonerianonan den eksterior Bonaire. A forma grupo ku a bisa, no abri porta pa esnan den eksterior. Otro tabata ke tene fiesta riba trinta di aprel, dia di Rincon. Gobièrnu a para e fiesta. Un grupo mas saksenu a para fiesta riba dia di Rei. Desòrdu bou di klechi pa motibu ku tòg a tene aktividat den un huki di e klechi. Ku man duru a isolá e huki ei pa laga nos kòrda riba apartheid na Sur Afrika. A bini ku un “blas di airu” i a kuminsá neglishá medidanan i aglomerashon di hende a tuma lugá. Mira futbòl i Sabor di Bonaire. Awor ku e “blas di airu” a spat for di otro ta reina miedu i pániko pa no bini hende for di Aruba i Hulanda ku malesa i drenta bou di e klechi. Kua lider por trankilisá e pueblo i mustra na un manera konvisente ku: mester mantené e medidanan ku tur hende ta na altura. Splika ku ta bini medida pa tapa boka na sierto sitio i establesimentu, ku no tin selebrashon di Dia di Bonaire, no tin Regata, no ta risibí San Nikolas, no tin festival di tumba ni karnaval. Mester ta posibel pa yama tur organisashon huntu, kòrda riba e lema HUNTU, i splika nan ku ta tuma medida. Tambe mester tin un aklarashon kon ta bai kuminsá e aña eskolar. Diputado Nina Den Heyer no lubidá ku bo ta un lider den e skuridat na Bonaire. Pa tur ku ta pidi pa resa pa Aruba ta bon pa uni den orashon na un lugá sagrado. Dios ta pidi sakrifisio. Mustra ku bo ke sakrifiká. Pidi solamente pa orashon no tin efekto. Mateo 18.20 ta bisa ”Pasobra kaminda dos òf tres reuní den mi nòmber, Ami lo ta huntu ku nan”.


text:
Torneo Akkermans
TORNEO DI PINPON PATROSINA PA AKKERMAN’S AUTOSUPPLIES
Federashon di Pinpòn Boneriano (BTTB) riba djaluna 4 di yüni i djarason 6 di yüni último a organisá un torneo di pinpòn pa su miembronan señor. E torneo a ser patrosiná pa Akkerman’s Autosupplies. A partisipá en total 9 miembro ku durante dos anochi a kompetí kontra otro hungando tur kontra tur.
Komo kampeon a resultá Alfred Beukenboom ku a gana tur su partidonan. Na di dos lugá a resultá Almar Nicolaas ku 6 partido ganá i dos pèrdí. Na e terser puesto a terminá René Evans ku 5 partido gana i 3 pèrdí.
E Federashon di Pinpòn por mira bek riba un torneo eksitoso kaminda e hungadó nan mas hóben manera Jean Claude Clementina, Percy Prudencia, Carlos Briceño, Emanuel Lont, Almar Nicolaas por a kompetí kontra e veterano nan manera Junny Vos, Alfred Nicolaas, i Alfred Beukenboom.
Federashon di Pinpòn ta spera ku esaki tabata un estímulo pa esnan mas hóben sigui práktika pa por duna e veterano nan mas kompetensia. Un gradisimentu speshal ta bai pa Akkerman’s Autosupplies pa nan patrosinio.


text:
Bo nunca sa unda destino ta pone bo ancra y forma bo bida. Teddy Bouroncle (41) tabata sa si cu 1 dia e lo tin su mesun restaurant pero cu esaki lo ta na un isla chikito leu di su pais natal Peru yama Aruba, nunca el a imagina.
LIMA BISTRO...SU SOÑO CUMPLI
Teddy ta corda c’un di e cosnan bunita cu Aruba a dune ta amistad di hopi hende. Y tabata precisamente un di e amistadnan aki cu a habri e porta pa un soño di hopi tempo cu e tabatin di tin su mesun restaurant. “Mi a keda ofreci e oportunidad pa habri un restaurant basta grandi na e skina di Harbour House Aruba pero manera cu e pandemia di Covid a cuminsa, e plan pa e proyecto a keda cancela”. El a sigui cu su trabou na Marriott Aruba pero algun luna despues, el a keda aserca atrobe cu e proposicion pa e mesun amigo pa haci un restaurant, pero den un tamaño mas chikito. “Mi a accepta mesora y mi a dicidi pa bay p’e”. Teddy tabata cla pa hinca su alma den su soño y asina Lima Bistro a nace, den pleno pandemia. Construccion a cuminsa na oktober 2020 y na Juli 2021, Lima Bistro a habri su portanan. “Mi no tabata kier un restaurant 100 porciento Peruano.


text:
E sospechosonan aki ta ser transporta cu boei na man y pia pa mas seguridad.
Manera ta conosi siman pasa polisnan a tene algun entrada judicial unda a bin detene varios persona illegal como tambe a haya droga y arma den nan posesion. Polisnan den e razzia mesora a confisca e armanan y tambe e droganan, den e accion aki a detene varios hende cual entrenan a bin descubri cu algun ta hendenan arma y peligroso. Pa tur seguridad a transporta e sospechosonan aki cu boei na man y pia den e vehiculo di transporte pa detenidonan.


text:
Bo ta na altura ku tabatin un elekshon na Kòrsou na kua solamente un (1) partido polítiko a partisipá? Esaki a sosodé riba 17 novèmber 1941, e promé i úniko biaha den nos historia. E motibu no tabata union di pensamentu pasombra nos tabata den e di Dos Guera Mundial, pero hustamentu pa un sentido di division nunka ántes bisto riba nos isla.
Na e promé elekshon pa Staten (20 desèmber 1937) a partisipá tres (3) partido polítiko. Por a vota solamente hòmber di 25 aña pariba, ku a paga belasting, gana por lo ménos Naf 100,- pa luna i tin un sierto nivel di enseñansa. Staten tabata konsistí di 15 asiento di kua 10 (6 pa Kòrsou) skohé i 5 nombrá pa Gobernadó. Repartishon den Staten tabata 8 katóliko i 7 no-katóliko lokual a trese diskushonnan eterno i hopi bataya.
Miembro di Staten pa Partido Katóliko, Dòktor da Costa Gomez, a introdusí un lei nobo i a baha e rekesitonan pa vota. Ku esaki mas hende di e pueblo katóliko por a vota. Si na 1937 na Kòrsou 2.,030 por a vota, esaki a bira 2,453 na 1941.
E no-katólikonan tabata furioso ku e kambio. Un kantidat di 56 suidadano den un karta a urgi Gobernadó pa para elekshon di 1941 argumentando ku: siendo den di Dos Guera Mundial mester evitá un elekshon ku por asentuá e diferensianan entre gruponan; i ku no por tin elekshon mientras un sensura di prensa (yüni 1940 pa sèptèmber 1942) tabata vigente. Gobernadó Wouters a rechasá e petishon sinembargo.
Pa pone preshon i salbaguardiá poder di e no-katólikonan, a lanta Vereniging tot behartiging van de staatkundige, economische en culturele belangen van het gebiedsdeel Curaçao. Intentonan pa forma un partido no-katóliko no a prosperá sinembargo. E asosashon seguidamente ta pidi pa tur partido no-katóliko bòikotiá e elekshon di 1941 tambe pa ningun no-katóliko pone su mes riba un lista polítiko. Na kabes di e organisashon, e dòkter médiko W. Maal ku komo redaktor di e publikashon “Curaçao” tabata fulminá kontra katólikonan i tambe e korant pro-katóliko, Amigoe.
Partido Katóliko tabata pues e úniko partido ku a partisipá na e elekshon na 1941. E seis miembronan di Staten skohé pa Kòrsou, tur katóliko, tabata Sres. Sprockel, da Costa Gomez, Römer, Désertine, Ellis i Kroon. Di e miembronan skohé pa Boneiru, Aruba i Islanan Ariba, solamente 1 tabata katóliko. Mas aleu Gobernadó a nombra 5 miembro di Staten di kua 2 tabata katóliko.
Final di kuenta Staten tabata konsistí di 9 katóliko i solamente 6 no-katóliko. E bataya polítiko feros di hopi aña basá riba religion, a keda definitivamente ganá pa katólikonan. Polítika for di e momentu ei praktikamente no a keda hibá mas a base di e mesun fervor religioso di ántes. Desunion no a desaparesé sinembargo, pero a kontinuá a base di otro divishonnan real òf kreá.
Willemstad, Curaçao


text: Diasabra atardi a drenta informe di un accidente na Shiribana, mesora a dirigi patruya na e sitio. Na yegada a bin constata cu aki ta trata di un accidente unda chauffeur di un Hyundai Accent blauw scur A-53330 tabata bou influencia y no a pone atenshon ni a mentene distanci for e e vehiculo su dilanti y a bay dal tras di un Mitsubishi Lancer shinishi A-49886. Aunke e danjo tabata minimo toch a detene e chauffeur pa ta bou influencia y a causa e accidente. A transporta e chauffeur pa warda di polis unda lo test e pa wak si e ta bou influencia como tambe pa controla su papelnan di permiso ya cu ta trata di un stranhero.


text:
Sta Rosa Indians a logra su di dos triunfo den kontinuashon dje kampionato di beisbòl dòbel A, esta Liga Aqualectra. E tim a superá Royal Scorpions ayera, djaweps 26 di aprel 2018, ku skor di 9-2.
Federashon Beisbòl di Kòrsou (Febeko) ta organisá e kompetensia lokal. Te ainda a hunga seis enkuentro: 2 den Parke Heintje Kool i 4 den Stadion Johnny Vrutaal.
E Indjannan di Sta Rosa a sali mesora bai dilanti, anotando 1 kareda den bòm di promé inen. Nan a ampliá esaki den nan di kuater turno na bate ku 1 kareda mas: 2-0. den di seis e tim a añadí 2 kareda (4-0) mas pa asina sigurá e viktoria, ya ku e Skòrpiunnan a skor solamente 2 kareda: 1 den di shete i 1 den di ocho inen. Finalmente Sta Rosa a skor 4 kareda den bòm di ocho entrada: 9-2.
Picher ganadó tabata Jordan Lucas. Den 7 inen ela pèrmití 1 kareda i 6 hit. Ela ponchá 2 bateadó i duna 1 base por bola. Gionelo Jansen a relev’é den di 8 inen i a pèrmití den 2 entrada 1 kareda i 2 hit, miéntras ela ponchá 3 bateadó i duna 1 base por bola.
E mihó bateadónan pa Sta Rosa Indians tabata Riordan Windster, Rutherson Ustatia i Rudmichael Brandao. Windster a dal 3 hit den 5 turno na bate, empuhá 1 kareda i skor 3 biaha. Ustatia tabata bon pa 3 hit tambe den 4 turno i ela skor 1 kareda, miéntras ku Brandao a kaba ku 2 hit den 5 turno i ela empuhá 2 kareda.
Pa Royal Scorpions picher Gavanee Virginie a pèrdè e enkuentro. Den sinku inen ela pèrmití 2 kareda i 6 hit. E picher habridó aki a ponchá 3 bateadó i duna 4 base por bola.
Mihó bateadónan pa e Skòrpiunnan tabata Nisandro Cleofa, Juruengelo Tielman i Roderick Bernadina. Cleofa i Tielman a dal kada un 2 hit den 3 turno na bate, miéntras ku Bernadina a konektá 2 hit tambe pero den 4 turno.
E resultado di ayera ta nifiká ku Sta Rosa Indians tin awor dos viktoria sin derota, miéntras ku Royal Scorpions a pèrdè su dos enkuentronan ku ela hunga te ku awor.
E kampionato di beisbòl dòbel A ta sigui djasabra, 5 di mei, ku e wega entre Royal Scorpions i Sta Maria Pirates. E enkuentro aki ta planiá pa kuminsá mitar di 8 di anochi den Stadion Johnny Vrutaal na Rif, Otrobanda.


text:
Orashon djadumingu 14 di mei 2017
Orashon djadumingu 14 di mei 2017
Tempu e kantidat di kreyente tabata krese, e hudiunan di abla griego a kuminsá keha riba e hudiunan di abla arameo, pasobra tabata neglishá nan biudanan den e distribushon diario di kuminda. E diesdos apòstelnan a yama henter e grupo di kreyente huntu i bisa nan: ‘No ta bon pa nos neglishá predikamentu di palabra di Dios pa nos sirbi kuminda na e hendenan. P’esei, rumannan, skohe shete hòmber di bon reputashon for di boso seno, hòmber yená ku Spiritu Santu i sabiduria, i nos lo duna nan e enkargo ei. Nos mes lo dediká nos na orashon i predikamentu di palabra di Dios.’ Henter e grupo a bai di akuerdo ku e proposishon, i nan a skohe Esteban, un hòmber yen di fe i Spiritu Santu, tambe Felipe, Progoro, Nikanor, Timon, Parmenas, i Nikolaos di Antiokia ku a kombertí bira hudiu. Nan a presentá nan na e apòstelnan, ku a resa i pone man riba nan. Palabra di Dios a sigui plama. E kantidat di kreyente na Herusalèm a sigui krese mas i mas, i un grupo grandi di saserdote a aseptá fe.
Echonan 6:1-7


text:
WILLEMSTAD – Gobièrnu di Kòrsou a logra ‘un resultado balansá’ ku Hulanda tokante e kondishonnan ku Hulanda ta pone na e dunamentu di fiansa di corona. E triunfonan di mas importante pa Kòrsou: e Entidat di Reformashon Karibense (CHE, Caribische Hervormingsentiteit) ta haña ménos poder i e meta ta no solamente ekonomisashon, sino tambe invertí den desaroyo.
Esaki a sali for di e karta di promé minister Eugene Rhuggenaath den kua e ta informá parlamento tokante e resultadonan di e negosiashonnan ku Hulanda. Tabata trata espesialmente di e outorisashonnan ku Hulanda ker a duna CHE. Esaki tabata un daño grandi pa outonomia pasobra tantu gobièrnu komo parlamento no ta partisipá mas, asina gobièrnu di Kòrsou a konkluí. Pero den e proposishon nobo esaki a kambia, asina a resultá awor.
“No tin tumamentu ofer di outorisashon legislativo i gubernamental. E intenshon ta pa e entidat traha pa i ku Kòrsou, a premirá ku lo deliberá hopi ku gobièrnu di Kòrsou.”segun Rhuggenaath.
No solamente reformashon
Esaki ke men ku e reformashonnan pa kua mester di lei i regla nobo, promé mester haña lus bèrdè di parlamento di Kòrsou. Un otro viktoria importante ta ku e énfasis no ta solamente riba reformashon (sino riba ekonomisá tambe). Hulanda lo ko-invertí den ekonomia di e isla, entre otro den bon enseñansa i kuido aksesibel, segun Rhuggenaath. “Hulanda a komprometé su mes enfátikamente na esaki”
Ke men e entidat por saka e sèn di e fiansanan di corona na proyekto i programa kontal ku esakinan no afektá e poder di e órganonan gubernamental kurasoleño. Ademas e direktiva lo no konsistí di solamente hulandes ku ministerio di Asuntunan Interior i Relashonnan den Reino ta skohe. E nombramentu di un di e tres miembronan di direktiva aworó lo sosodé den deliberashon ku e promé minister kurasoleño.
Pa asina e direktiva di e entidat ta ‘representativo pa Kòrsou i tin afinidat ku e parti karibense di Reino’, segun Rhuggenaath.
Otro nòmber: OHO
Den henter e karta e promé minister ta papia di ‘Órgano di Reformashon i Desaroyo’ na lugá di CHE. Minister Steven Martina a konfirmá esaki ayera nochi. “Si, CHE a bira OHO i tin basta kambio.”
E ekspektativa ta ku gobièrnu di Kòrsou ta firma e akuerdo polítiko rápidamente ku Hulanda. Pa despues e proposishon mester bai Konseho di Estado pa konseho tambe ainda. I despues ta parlamento di Kòrsou ta na turno.
Pasobra Staten ainda por rechasá e lei di konsenso di Reino den kua e entidat ta regla. Pero asina ku a firma e akuerdo polítiko, nos ta kuminsá kaba ku e preparashonnan, segun Rhuggenaath.
Ademas a palabrá ku e lei lo terminá mas trempan, for di despues di seis aña kaba. I despues di tres aña tin un evaluashon di un komishon independiente. Si Kòrsou i Hulanda tur dos bai di akuerdo por kanselá e lei i e entidat mas promé tambe.
Akshon di firma
Último dianan atrobe tabatin protesta kontra e aktitut di Hulanda. E movimento di hende muhé Seda i e sindikatonan a kolekta firma pa un petishon na Nashonnan Uní. Ku esaki nan ke pa Kòrsou bini riba e lista atrobe di pais kolonisá. Pasobra ta asina e aktivistanan kurasoleño ta mira ku e relashon ku Hulanda a bira.
Presidente di Seda Myrtha-Leetz Cijntje a ripará sí ku espesialmente esnan grandi di edat ta okupá ku futuro di outonomia di Kòrsou.
“E hóbennan ta muchu okupá ku e kambionan i ainda no ta pensa riba loke a pasa den pasado i despues. Mester siña nan esaki na skol òf den workshop.”


text:
Temponan di crisis ta oportunidadnan pa innovacion, creatividad y resilencia spruit entre esnan cu no ta teme cambio y un direccion nobo. Aruba ta kla pa un etapa nobo, den cual nos lo sali fortifica, procesa y expandi. Hunto nos ta logra!
Marco Berlis ta naci na Hulanda, Haarlem na 1970. Su mayornan ta Braulio "Chicho" Berlis, y Jeanette Berlis. Nan a lanta den e bario di Catiri. Na 1974 nan a bin residencia nan mes na Aruba, ora Marco tabata tin 3 aña di edad.
Marco a termina su Mavo na Maria College, Su Havo na Colegio Arubano, su AD den Biblical Studies na Merca y Capetown Zuid-Africa. E tin entrenamiento di Middle Management di ISW/IBW opleidingen y hopi otro entrenamentonan den Management.
Marco y Roselyn Berlis, ta activo den House Of Miracles Foundation, Celebrations Church, pa 16 aña caba. Nos ta activo den e communidad judando esnan den necesidad, tambe den coaching, entrenamiento, restauracion, conseheria y mucho mas.
Casino Cage Manager Marriott - Manager On Duty Aruba Marriott - Sales Manager Diamonds Int.


text:
DEN HAAG – Konseho di Minister di Reino awe a duna Sint Maarten un instrukshon pa drecha e presupuesto. E isla te ku 2018 mester eliminá tantu atrasonan di pago (189 mion florin) komo défisitnan anterior (60 mion).
E isla entre otro tin difikultat pa paga e gastunan di penshunnan i kuido médiko. Sint Maarten ta haña te fin di 2016 pa tuma medida pa adaptá e sistema di kuido i penshun.
Fiansa
E instrukshon no ta bini komo sorpresa. Minister hulandes di Asuntunan Interno i Relashonnan den Reino (BZK) Ronald Plasterk i e Minister di Finansa di Sint Maarten Martin Hassink a topa ku otro anteriormente e siman aki. Hassink ke pa e isla por haña un fiansa pa pone òrdu na Belastingdienst. No a honra e deseo aki.
Poko tempu pasa Hassink a bisa ku ta tene Sint Maarten den un spiral ku ta bai abou si e no haña chens pa drecha Belastingdienst. Plasterk: “Na prinsipio esaki ta un responsabilidat di e pais mes, nan mes mester hasié.” E mandatario eventualmente ta dispuesto di manda personal spesialisá e isla si nan.
Adaptá presupuesto
Sint Maarten mester kambia e presupuesto promé ku 31 di òktober. Despues College financieel toezicht (Cft) ku anteriormente a husga negativamente tokante e presupuesto di Sint Maarten, mester evaluá e kambio.
Outor Pieter Hofmann